Saintis Membuktikan Kewujudan Cinta Pandangan Pertama

Orang ramai tidak boleh menggambarkan cinta dengan satu jawapan mutlak. Ibaratkan lain padang, lain belalang – cinta berbeza antara individu. Ada yang tidak suka tengok muka pasangan tetapi sanggup buat apa saja deminya. Ada yang takkan boleh lepas pasangan daripada mata dan rela buat keputusan tanpa berbincang. Dan tidak lupa juga golongan sendu tanpa cinta, seperti segelintir dalam kalangan pembaca yang asyik kena tinggal pasangan.

Namun sains selama ini tidak faham tentang ‘cinta pandangan pertama’. Fenomena ini sangat pelik tetapi takkan boleh diketepikan sebagai kebetulan semata-mata. Cuba fikir sejenak: Melayu panggil cinta pandangan pertama; Inggeris panggil ‘love at first sight’; Sepanyol pula panggil ‘amor a primera vista’. Dan Jerman macam biasa ayat mesti panjang: ‘die liebe auf den ersten Blick’. Takkan mungkin suatu kebetulan jika hampir semua budaya ada definisi khas menyampaikan maksud sama. Takkan mungkin suatu kebetulan, jika ramai percaya kewujudannya (De Klerk, 2017).

Percikan Cinta Selepas Dilamun

Saintis sudah banyak mengulas tentang cinta. Ulasan mereka tidak terhad pada sains sosial semata-mata. Banyak penyelidikan mengupas daripada perspektif sains saraf (neuroscience). Salah satu kajian dibuat Dr. Trisha Stafford yang mencapai kesimpulan: ‘jatuh cinta itu mudah; kekal bercinta sememangnya susah.’ Kesimpulan ini memberi mukadimah perihal cinta pandangan pertama.

Apabila seseorang jatuh cinta, memang betul: hati berasa melayang-layang. Walau bagaimanapun, bukan hati (liver) yang memaikan peranan. Sebenar-benarnya ada ‘percikan cinta’ di bahagian otak dalam bentuk tindak balas kimia (Blatchford, 2016). Bak kata Dr. Stafford, otak orang dilamun cinta adalah sama seperti otak penagih heroin.

Limpahan bahan kimia ini tidak berhenti, bagaikan dalam bentuk pusingan. Sebab itulah mereka sanggup buat apa sahaja – selagi mana pusingan ini berterusan.

Kajian Dr. Stafford disahkan saintis daripada Universiti Ibrani Jerusalem di Israel. Mereka membuat pemerhatian pada 46 pacaran pantas (speed dating). Dan mereka mengesahkan orang boleh jatuh cinta dalam masa dua minit sahaja (Middleton, 2022). Jatuh cinta bukan main biasa-biasa – sampai cara berpeluh pun dikaji habis.

Cinta Bagaikan Dadah

Orang Melayu membawa tafsiran khusus tentang hubungan. Cuba tengok balik macam mana ramai bertunang sebelum perkahwinan. Ada dalam kalangan pasangan sekarang bertunang sekurang-kurangnya setahun sebelum mengikatkan hubungan nikah. Sedar atau tidak, tempoh ini membuat zon selesa untuk kedua-dua pasangan. Mereka ada masa secukupnya untuk keluar daripada kepompong lamunan cinta dan membina suatu hubungan berkomited yang lebih realistik.

Sudah pasti semua benda yang berlaku ada baik dan buruk. Tunang terlalu lama boleh menyebabkan hati jadi tawar. Tunang terlalu singkat mengundang bahaya kerana sisi buruk pasangan mungkin terlindung. Semua kena guna akal sendiri untuk bersua kenal. Waktu itu barulah segala baik buruk diketahui. Pasangan suka keluar malam dengan kawan-kawan. Pasangan suka pecah barang hanya kerana WiFi lambat. Pasangan tidak suka mandi.

Mesej di sini jelas: jambatan antara “lamunan cinta” ke “komitmen benar”. Sepertimana Dr. Stafford cakap, senang jatuh; susah kekal. Pada masa ini, mungkin kalian yang sudah berkahwin boleh ambil masa dan buat sedikit imbasan tentang perkahwinan sendiri. Masa berlalu pantas membuatkan hubungan kalian nampak mudah. Tetapi sedar atau tidak, terlalu banyak mekanisme yang main peranan sampai sekarang. Walhal otak kalian boleh saja percik balik dan jatuhkan hati pada orang lain secara tiba-tiba.

Bagi yang masih single sampai hari ini, kalian baca sekadar tambah ilmu cukuplah.

RUJUKAN:

Blatchford, E. (2016, Julai 20). We talk to a neuroscientist about love at first sight. The Huffington Post.

De Klerk, A. (2017, Mac 31). This is the percentage of men who believe in love at first sight. Harper’s Bazaar.

Middleton, J. (2022, Jun 3). Love at first sight is real, new study claims – as couples sync ‘within minutes’. Independent UK


Hindutva: Ekstrimis Yang Memb*ntai Umat Islam

Untuk minggu ni, dunia bertumpu pada India. Sementara Trump membuat lawatan sulungnya ke India, rusuhan tercetus di Delhi Timur Laut dan telah meng0rbankan 42 nyawa setakat ini.

(Delhi Timur Laut adalah sebahagian daripada wilayah Delhi di mana terletaknya ibu negara India iaitu New Delhi. Kiranya Delhi ni macam KL, New Delhi tu pusat bandar KL, Delhi Timur Laut tu macam Chow Kit)

Rusuhan berpunca daripada pertembungan antara petunjuk perasaan yang berdemo membantah Akta Pindaan Kewarganegaraan (Citizenship Amendment Act / CAA) yang diluluskan pada Disember tahun lepas di mana kerajaan India memberi kewarganegaraan pintas kepada pelarian asal Pakistan, Afghanistan dan Bangladesh merangkumi kaum Hindu, Sikh, Buddhis, Jain, Parsi dan Kristian, kecuali Muslim.

Ramai Muslim di India marah dengan CAA sebab ia nampak mendiskriminasi Muslim dan cuba menjayakan cita-cita kerajaan Bharatiya Janata Party (BJP) untuk menjadikan India sebagai sebuah negara Hindu (Hindu rashtra). Maka demonstrasi tercetus di seluruh India. Bukan saja Muslim bantah, golongan anti-BJP pun bantah percubaan tersebut untuk meng-Hindu-kan India.

Habis selama ni India bukan negara Hindu ke? Jawapannya bukan. Perlembagaan India menakrifkan India sebagai sebuah negara sekular di mana tiada mana-mana agama mempunyai keistimewaan.

Sekularisme ni didukung oleh Bapa Kemerdekaan India, Mahatma Gandhi sendiri dan juga parti Indian National Congress (INC) yang mendominasi politik India dari 1947 hingga 1977.

Bagi golongan sekular ni, walaupun majoriti orang India ialah penganut Hindu (dalam 80%), tapi ada juga Muslim (14%), Sikh (di wilayah Punjab), Kristian, Buddhis, Jain dan macam-macam lagi, jadi Hindu tak sesuai dijadikan identiti negara.

Malah Gandhi juga membantah penubuhan negara Pakistan sebab dia anggap Hindu dan Muslim sepatutnya hidup bersama-sama selepas kemerdekaan British India, bukannya memisahkan diri berdasarkan identiti agama (boleh baca di sini untuk sejarah yang lebih lanjut: https://www.facebook.com/ayman.rashdan.wong/posts/10210586982510394)

Tapi pegangan Gandhi ni ditentang oleh pendukung Hindutva atau “nasionalisme Hindu”. Nasionalisme Hindu tak sama dengan agama Hindu. Tak semua Hindu tu pendukung Hindutva. Macam Jawaharlal Nehru, PM India pertama (1947-1964) dari INC ialah seorang Brahmin Hindu, tapi dia anti Hindutva dan mendukung sekularisme.

Hindu dalam ideologi Hindutva ni lebih kepada “nasionalisme romantik”. Romantik ni bukan romantik bunga ros candlelight dinner live band tapi merujuk kepada “romantisisme” iaitu nostalgia tentang zaman silam yang tak menepati realiti dan terlebih-lebih mengagungkan “kesempurnaan” sesuatu bangsa/kaum.

Hindutva imagine orang Hindu dah ada identiti kukuh sebelum kedatangan Muslim yang menawan utara India dan mendirikan Kesultanan Delhi (1206-1526) dan Empayar Mughal (1526-1857). Jadi diorang anggap unsur-unsur Islam dalam sejarah India sebagai unsur asing. Muslim bagi diorang ialah penindas dan penjajah. Sebab tu ada pelampau Hindutva yang mahu robohkan Taj Mahal pun ada.

Tapi bagi orang macam Gandhi pula, dua-dua Hindu dan Muslim adalah sebahagian daripada sejarah India. Dan itu menyebabkan Gandhi dit3mbak oleh pelampau Hindutva bernama Nathuram Godse.

Selepas Gandhi men!nggal, sekularisme menjadi arus utama India sehingga kebangkitan BJP yang menjadi lubuk pelampau Hindutva. Kali pertama BJP berkuasa adalah dari tahun 1998-2004, dan pada zaman ini juga berlaku rvsuhan Gujarat (tahun 2002) yang menyebabkan hampir 800 Muslim terk0rban.

Dan Ketua Menteri Gujarat pada waktu itu ialah Narendra Modi yang membimbing BJP kembali ke tampuk kuasa pada tahun 2014.

Sejak dari itu, makin terjadi-jadi keganasan terhadap Muslim sebab pelampau Hindutva ni anggap diorang sudah berkuasa. Dan selepas BJP melanjutkan mandat kuasanya dalam PRU 2019.

Modi pun makin berani untuk membuat dasar yang dilihat menyumbang ke arah Hinduisasi India, antaranya pembatalan status autonomi Jammu dan Kashmir yang majoritinya Muslim, dan CAA yang dilihat akan dapat mengurangkan peratusan Muslim dalam negara.

Dan apabila kaum Muslim dan golongan anti-Hindutva mengadakan demonstrasi di Delhi Timur Laut sejak Ahad (23 Februari) yang lepas, politikus BJP bernama Kapil Mishra telah menghasut pengikutnya (geng BJP/Hindutva) untuk serang petunjuk perasaan.

Walaupun media India menyifatkan peristiwa ni sebagai “rusuhan”, tapi melihat kepada reaksi polis dan penguatkuasa yang slow, ramai syak ni lebih kepada serangan terancang (pogrom) ke atas Muslim untuk tunjuk power Hindutva.

Dan walaupun terang-terang pelampau Hindutva men!ndas Muslim di India, media Barat tak banyak yang berbunyi pun, tak macam kes Uyghur di China (at least China sorok-sorok dan buat macam-macam alasan untuk justify).

Kenapa? Sebab India ialah “demokrasi terbesar” di dunia dan rakan strategik kepada Barat (terutamanya US) untuk menentang Rusia, China dan Iran.

Walaupun OIC kecam, India pun buat dek je, Modi just suruh jangan menyibuk. India ni bukan calang-calang, zaman Perang Dingin pun tak bagi muka kat US (India pro-Soviet pada zaman Perang Dingin), apatah lagi nak bagi muka kat negara-negara Arab/Islam ni.

Jadi isu di India sekarang ialah kebangkitan ekstremis politik yang menggugat asas negara India sebagai negara sekular. Tak semua penganut Hindu sokong Hindutva.

Jadi tak perlu menangguk di air keruh dengan mengapi-apikan sentimen anti-Hindu, atau mengambil kesempatan nak tembak so-called “right-wing nationalist” dekat Malaysia.

Fahami isu berdasarkan konteksnya.


Ilmuwan Islam Yang Berpegang Pada Evolusi

Apabila Charles Darwin membentangkan dapatan sains beliau melalui On the Origin of Species, dunia melihat beliau sebagai pelopor yang memangkinkan teori evolusi. Hakikatnya evolusi tidak dilahirkan pada 24 November 1859 (tarikh buku itu diterbitkan).

Bermakna Darwin bukan sama sekali pelopor atau pemangkin teori evolusi. Dan Darwin pun tidak pernah mengakui dirinya sedemikian. Sebaliknya beliau amat terkenal kerana sumbangan berjasanya dalam pemahaman sains.

Hanya keberkesanan sahaja yang membezakan Darwin dengan penyumbang-penyumbang lain seperti Alfred Russel Wallace dan Jean-Baptiste Lamarck. On the Origin of Species benar-benar menambat perhatian orang ramai.

Dengan Darwin menggapai kemasyhuran, nama-nama lain pun tenggelam. Dunia Islam pula lebih mengenali Darwin, berbanding ilmuwan-ilmuwan Islam yang turut membentangkan tentang teori evolusi.

Salah seorang ilmuwan yang wajib diketahui semua ialah Abu Uthman al-Basri. Lebih terkenal sebagai al-Jahiz, beliau meninggalkan sebuah legasi dengan 140 penulisan.

Tulisan al-Jahiz yang paling popular ialah Kitab al-Hayawan, menerangkan tentang haiwan secara berfakta. Kitab ini mengandungi tujuh jilid yang merekod 350 spesis haiwan (Masood, 2009).

Al-Jahiz menerangkan tentang mekanisme evolusi bernama pemilihan semulajadi (natural selection).

Pengamatan al-Jahiz sebenarnya mudah saja. Tikus sentiasa mencari makanan dan setiap hari kian menjadi licik. Tetapi tikus mencari haiwan-haiwan yang tidak mampu melawannya.

Takkan mungkin seekor tikus keluar mencari kucing dan ular untuk dimakan. Jangankan tikus – nyamuk pun begitu, mencari rezeki makanan setiap hari tetapi takkan sesekali menghisap d4r4h pepatung yang kemudian takkan cuba memakan katak.

Haiwan yang lemah mencari lebih lemah. Haiwan yang kuat takkan mencari haiwan lebih kuat.

Mungkin al-Jahiz atas kekangan zaman tidak menerangkan secara saintifik moden, tetapi apa yang dibentangkan memang sama dengan rantai makanan pengeluar, primer, sekunder dan tertier.

Faktor persekitaran mempengaruhi keupayaan organisme untuk menjaminkan kehidupan sendiri dan secara perlahan menjadikan organisme sedemikian sebuah spesis baharu. Hasil kerja al-Jahiz merentasi zaman dan mempengaruhi pembentangan ilmu dalam kalangan golongan seperti Abu Rayhan al-Biruni, Ibnu Khaldun dan Ibnu Tufail.

Malah al-Mas’udi juga bersetuju dengan al-Jahiz, bahawa tumbuh-tumbuhan berevolusi daripada logam semulajadi yang membangunkan biologi dunia ini dengan haiwan.

Dan haiwan kemudian menjadi manusia (Raghib, n.d.). Imam Raghib pula berkata bahawa mausia berasal daripada jirim tidak hidup.

Walaupun daripada Isfahan, Raghib merupakan seorang Sunni Asyariah yang berpendapat sedemikian kerana manusia dijadikan daripada tanah liat iaitu unsur penting untuk tumbuh-tumbuhan.

Apa yang jelas di sini ialah Dunia Islam pernah bergiat secara aktif dalam membentangkan ilmu-ilmu saintifik secara terperinci. Ilmu-ilmu dibawa mereka tiada beza pun sebenarnya dengan pembentangan Darwin.

Malah al-Mas’udi berkata manusia berasal daripada haiwan lagi. Begitu juga Ibnu Khaldun yang mengatakan, “peringkat tertinggi manusia dicapai melalui alam monyet” (Muhammad, n.d.).

Sedangkan Darwin sendiri tidak pernah berkata manusia berasal daripada beruk (Blitz, 2015).

Namun mereka konsisten dan berani mengulas tentang sesuatu yang malangnya hari ini ditapis, ditangkis dan ditutup sehabis-habisnya. Kekangan ilmu telah merosakkan pemahaman tentang evolusi, terutamanya dalam kalangan umat Islam.

Sebut saja pasal evolusi, mesti ramai sangka “manusia daripada beruk” padahal jauh panggang dari api. Namun umat Islam percaya bahawa ketinggian Nabi Adam as mencecah 27 meter (60 hasta), walhal ketinggian manusia sekarang sukar melepasi 2.7 meter pun.

Evolusi merangkumi aspek yang sangat luas. Dan ilmuwan-ilmuwan Islam sedemikian percaya bahawa evolusi tidak menandingi kuasa Tuhan. Sebaliknya evolusi menjadi peralatan Tuhan (instrument of God) dalam menyempurnakan biologi hari ini.

RUJUKAN:

Blitz, M. (2015, Februari 21). 7 myths about Charles Darwin. Business Insider.

Masood, E. (2009, Mac 1). Islam’s evolutionary legacy. The Guardian.

Muhammad, S. S. (n.d.) Pre-Darwinian Muslim Scholars’ Views on Evolution.

Raghib, I. (n.d.). Tafsil al-Nashatayn wa-Tahsil a-Saadatyn. Halaman 22.


Ainuddin bin Abdul Wahid: Bapa Jurutera Orang Melayu

Negara kita telah berjaya melahirkan ramai pemikir hebat dalam bidang pendidikan. Nama – nama yang masyhur seperti Aminuddin Baki, Zainal Abidin Ahmad, dan Tun Abdul Razak sering kali meniti di bibir rakyat negara kita sebagai tokoh pendidikan di negara kita.

Sebenarnya, masih terdapat seorang lagi pejuang tanah air dalam bidang pendidikan yang sewajarnya mendapat penghormatan yang setaraf diatas jasa – jasa yang telah beliau sumbangkan untuk mengangkat martabat bangsa kita. Beliau juga telah memerah keringat untuk melihat anak bangsanya berdiri sama tinggi, duduk sama rendah dengan bangsa lain di luar sana. Beliau telah berkorban sepanjang hayat untuk melihat anak – anak Melayu berada di puncak kejayaan.

Gerangan tersebut ialah tokoh pendidikan teknikal negara, Tan Sri Ainuddin bin Abdul Wahid. Beliau merupakan mantan Naib Canselor Universiti Teknologi Malaysia (UTM) yang pertama. Nama ini sering timbul apabila kita berbicara tentang perkembangan pendidikan teknikal dan kejuruteraan di negara kita. Tidak keterlaluan untuk mengelarkan beliau sebagai Bapa Teknikal Negara juga.

Beliau merupakan seorang anak Melayu yang menceburi bidang ini dan kemudiannya terlibat secara langsung dalam membangunkan sistem pendidikan profesional khususnya di bidang kejuruteraan. Tan Sri menjadi pelopor dalam usaha menggerakkan sistem asing itu bertukar menjadi sistem kebangsaan yang berorientasikan keperluan dan kepentingan masyarakat setempat. Banyak perkara yang telah dilakukan oleh Ainuddin dalam usaha mengangkat pendidikan khususnya bidang teknikal dan kejuruteraan setaraf dengan bidang lain.

PERINTIS KEPADA PENUBUHAN UNIVERSITI TEKNOLOGI MALAYSIA (UTM)

Jasa dan pengorbanan Tan Sri Ainuddin Abdul Wahid  masih lagi boleh dilihat hingga ke hari ini dan pasti diingati sampai bila-bila terutama kepada warga UTM. Beliau merupakan contoh terbaik yang wajar diikuti dan dijadikan sebagai teladan untuk kita semua. Semangat dan kesungguhan beliau membangunkan anak bangsa ketika nasib bangsa Melayu seperti telur di hujung tanduk wajar dipuji kerana ia merupakan permulaan kepada pembangunan bangsa Melayu hingga mampu menyaingi bangsa lain pada masa kini.

Beliau merupakan perintis kepada penubuhan dua UTM di Malaysia iaitu di Kuala Lumpur dan di Skudai, Johor. Pada permulaan zaman kegemilangan beliau, UTM pada masa kini hanyalah sebuah Sekolah Teknik yang ditubuhkan dalam tahun 1925 iaitu ketika Tanah Melayu masih berada dalam pemerintahan British. Pada waktu itu, sekolah ini menjadi tempat melatih pegawai-pegawai kerajaan.

Kemudian, sekolah ini dibaikpulih dan dinaiktaraf menjadi Maktab Teknik. Beliau berpeluang menjadi pengetua di Maktab Teknik Kuala Lumpur (MTKL) dan peluang ini digunakan sebaik mungkin oleh beliau sebagai medium memperjuangkan nasib orang Melayu yang semakin lama semakin terhakis.

Bukan itu sahaja, beliau juga mengimpikan untuk menaiktaraf Maktab Teknik kepada sebuah universiti, iaitu Universiti Teknologi. Impiannya itu hampir menjadi kenyataan pada tahun 1972  apabila kerajaan meluluskan permohonannya itu disebabkan beberapa perkara yang tidak dapat dielakkan iaitu masalah kekurangan jumlah tenaga manusia di bidang kejuruteraan dan teknologi.

Maktab Teknik Kuala Lumpur (MTKL) telah dinaiktarafkan kepada sebuah Institut Teknologi Kebangsaan (ITK) yang setaraf dengan ITB di Bandung dan beliau dilantik sebagai Reaktor pertamanya. Dua tahun kemudian, impiannya menjadi kenyataan sepenuhnya apabila nama Institut Teknologi Kebangsaan ditukar secara rasmi pada tahun 1974 kepada Universiti Teknologi Malaysia selepas beliau dan Lembaga Pengurus Institut memohon kepada kerajaan untuk menukar nama Institut kepada Universiti agar orang ramai tidak keliru dan melihatnya tidak setaraf dengan universiti-universiti lain.

Selepas menubuhkan UTM, beliau telah meneruskan perjuangan untuk membela nasib orang Melayu dengan berusaha mengurangkan syarat kemasukan ke universiti khususnya buat orang Melayu. Beliau mencadangkan supaya hanya kepujian dalam matematik dan Bahasa Melayu sahaja dijadikan syarat kemasukan dan tidak memasukkan kredit dalam Bahasa Inggeris.

Hasilnya, lebih ramai pelajar Melayu dapat memasuki UTM, dan dengan sendiri mengubah komposisi pelajar di universiti itu. Hal ini jelas menunjukkan kesungguhan beliau ingin membantu anak bangsanya walaupun terpaksa berhempas pulas memerah keringat yang ada.

MELAKAR UNIVERSITI BERLANDASKAN ISLAM

Ketika Tan Sri Ainuddin Wahid mula-mula sampai di kampus Institut Teknologi Kebangsaan (ITK) beliau mendapati rata-rata pelajar Melayu  berkelakuan seperti ‘hantu’. Hal ini kerana akhlak serta sahsiah dan disiplin mereka sangat rendah. Keadaan kampus riuh rendah dengan pelajarnya yang berpakaian selekeh.

Biarpun surau telah diperbaharui namun keadaan surau itu setiap kali masuk waktu solat seperti pelajar-pelajar Melayu di ITK bukan beragama Islam. Hal ini telah menimbulkan kemasygulan dalam hati beliau terhadap sahsiah pelajar Muslim. Oleh sebab yang demikian beliau telah muncul dengan idea untuk mengadakan kelas Pendidikan Agama Islam bagi menambah pengetahuan para pelajar tentang akhlak, sahsiah dan disiplin yang amat dituntut dalam Islam.

Beliau seterusnya membentangkan hal tersebut kepada bahagian Majlis Penasihat ITK. Kegigihan serta usaha beliau itu tidak berakhir begitu sahaja, beliau seterusnya telah pergi berjumpa dengan orang yang telah melantik beliau iaitu Tun Razak bagi mendapatkan pandangan beliau sebelum usul tersebut dihantar ke Kementerian Pelajaran. Hujah yang diberikan Tan Sri Ainuddin telah menyebabkan kertas cadangan beliau diluluskan tanpa banyak soal. Tun Razak amat kenal akan Ainuddin yang bersemangat nasional dan teguh pegangan agamanya.
Biarpun pada awalnya beliau ingin memperkenalkan mata pelajaran Pendidikan Agama Islam kepada pelajar bukan Islam juga, namun rasional beliau masih mampu menerima nasihat telah membatalkan hasrat beliau itu. Beliau sedar akan implikasi politik yang kurang baik dari segi hubungan kaum mungkin berlaku.

Akhirnya telah diperkenalkan matapalajaran Tatasusila kepada pelajar bukan Islam. Kelas Pendidikan Agama Islam akan diadakan selama dua jam sahaja pada setiap minggu. Sungguhpun begitu, kesannya amat besar kepada para pelajar.

Pelajar juga diasingkan mengikut kefahaman agama masing-masing untuk memudahkan sesi pengajaran diadakan. Pelajar telah mula menujukkan perubahan yang positif  setelah mengikuti matapelajaran Pendidikan Agama Islam dan Tatasusila. Kesedaran terhadap pentingnya menutup aurat juga beliau tingkatkan.

Pelbagai usaha telah beliau lakukan bagi memastikan pelajar-pelajar Melayu tidak hilang ciri keislamannya. Dengan cara ini sekali lagi beliau telah melakarkan namanya dalam sejarah sebagai individu pertama di Malaysia yang meletakkan landskap universiti bercirikan Islam serta memperkenalkan Pendidikan Agama Islam dan Tatasusila di peringkat universiti.

BAPA TEKNOKRAT MELAYU

Kesedaran tentang kemajuan bangsa Melayulah yang menjadikan Tan Sri Ainuddin Wahid seorang pendidik yang amat dikenang oleh pelajar-pelajarnya. Seawal menjadi pengetua di Maktab Teknik Kuala Lumpur (MTKL), beliau telah berusaha untuk melahirkan lebih ramai teknokrat berbangsa Melayu.

Bahasa merupakan masalah utama yang dihadapi oleh pelajar Melayu untuk memasuki MTKL. Hal ini kerana bahasa pengantar di MTKL merupakan bahasa Inggeris manakala majoriti pelajar Melayu datang daripada sekolah beraliran Melayu. Pelajar Melayu juga menghadapi masalah untuk belajar di MTKL memandangkan semua buku teksnya ditulis dalam bahasa Inggeris.

Beliau tidak menunggu lama sebelum membuat keputusan untuk mengajak pensyarah berbangsa Melayu yang lain untuk melakukan suatu perkara yang tidak akan dilakukan oleh manusia moden kini iaitu menterjemah buku teks yang sedia ada kepada bahasa Melayu. Para pensyarah tersebut tidak membantah apa yang dipinta oleh Ainuddin ketika itu. Hanya demi melihat lebih ramai orang Melayu di MTKL mereka sanggup bersengkang mata untuk menterjemah buku -buku tersebut.

Seterusnya, beliau turut mendapati bukan sahaja MTKL menghadapi masalah kekurangan pelajar Melayu tetapi juga pensyarahnya. Oleh itu, apa yang dilakukan oleh beliau adalah beliau telah pergi meminta bantuan pekerja daripada organisasi kerajaan yang mempunyai kepakaran dalam bidang sains untuk dipinjamkan ke MTKL bagi mengajar disana.

Seterusnya beliau turut meminta pensyasrah dari luar negara untuk dihantar ke MTKL terutama dari Indonesia bagi mengajar dalam bahasa Melayu. Akhir sekali, beliau telah meminta bantuan badan – badan persatuan pelajar iaitu Gabungan Pelajar Melayu Semenanjung (GPMS) untuk mempromosikan MTKL agar lebih ramai pelajar Melayu yang mengetahui kewujudan maktab yang akan menghasilkan ramai teknokrat seperti beliau kelak.

GPMS tidak menolak pinta beliau sebaliknya telah berusaha berkempen tentang MTKL sekaligus membuat kelas tuisyen kepada pelajar di sekolah bagi membantu mereka memasuki MTKL dengan mudah.

MENGANGKAT BAJU MELAYU SEBAGAI PAKAIAN RASMI

Tan Sri Ainuddin telah menunjukkan semangat nasionalis Melayu ketika majlis konvokesyen UTM pada tahun 1978. Semasa itu beliau memegang jawatan sebagai  Naib Canselor UTM. Ainuddin dengan lantangnya menegaskan bahawa setiap mahasiswa diwajibkan untuk memakai Baju Melayu berwarna hitam berserta samping hitam di dalam jubah graduasi yang juga berwarna hitam.

Mortar board telah ditukarkan kepada songkok hitam untuk kaum lelaki. Bagi mahasiswi pula, mereka akan memakai jubah yang sama seperti mahasiswa. Yang membezakannya ialah mereka diwajibkan untuk memakai baju panjang yang mencecah hingga ke buku lali di dalam jubah tersebut. Mortar board yang sering kali dipakai ketika majlis konvokesyen pula telah ditukarkan kepada tudung putih.

Bagi memastikan perkara ini terlaksana dengan lancar, pihak universiti telah membekalkan songkok bagi lelaki dan tudung putih bagi perempuan secara percuma. Perkara ini diterima dengan hati yang sangat terbuka bagi kaum Melayu kerana akhirnya pakaian tradisi yang juga merupakan pakaian kebangsaan mendapat tempat yang selayaknya.

Namun perkara yang dilakukan oleh Ainuddin ini telah ditentang sekeras – kerasnya oleh kaum-kaum lain terutama sekali kaum Cina. Apabila konvokesyen dengan pakaian sebegini hendak diadakan pada 1978, pihak MCA yang mewakili suara kaum Cina telah menjadikan perkara ini sebagai suatu isu yang sangat besar sehingga dibahaskan di Parlimen.

Konvokesyen yang sepatutnya dijadualkan pada 7 Oktober 1978 telah ditunda sehingga 20 Disember 1978. Daripada seramai 100 orang graduan yang sepatutnya menerima Ijazah pada hari itu, hanya 46 orang graduan sahaja yang hadir. Daripada 46 orang graduan yang hadir, hanya 4 orang sahaja yang bukan Melayu.

Mereka memboikot majlis itu hanya kerana mereka perlu memakai Baju Melayu. Perkara yang dilakukan oleh Ainuddin sebenarnya tidak salah malah menjadi ikutan oleh Universiti Islam Antarabangsa 10 tahun selepas itu. Universiti itu mempunyai pelajar dari serata pelosok dunia dan perkara itu tidak menjadi suatu masalah.

Perkara ini membuktikan bahawa kaum lain akan berasa tergugat jika warisan Melayu dijadikan sebagai perkara rasmi di dalam negara kita. Jadi kita seharusnya bangga dengan pakaian warisan yang kita ada dan sewajarnya menjadikan ia sebagai pakaian rasmi menggantikan kod pakaian pada masa ini yang menggunakan kod pakaian barat bagi majlis – majlis rasmi.

MUZIK ALAM MELAYU DIKEMBALIKAN

Selain itu, Ainuddin telah membawa warisan seni Alam Melayu yang telah lama berkubur. Warisan tersebut ialah Gamelan dan Rebana Ubi. Muzik itu pada ketika itu hanya ditempatkan di muzium dan tidak lagi dimainkan di mana – mana tempat di Tanah Melayu. Jadi, Ainuddin telah mengambil inisiatif untuk mengangkat warisan seni muzik Melayu ini untuk berada di tempat yang sepatutnya dengan membawa masuk gamelan ke dalam konvokesyen pertama UTM pada tahun 1978.

Berbeza dengan isu kod pemakaian yang telah dikeluarkan oleh Ainuddin, penggunaan muzik Alam Melayu ini tidak ditentang oleh mana – mana pihak kerana muzik ini dapat menawan pendengaran para tetamu bahkan mereka mengagumi ikhtiar yang telah dilakukan oleh Ainuddin yang membawa masuk sesuatu perkara yang telah lama berkubur dari Alam Melayu.

Perkara ini sepatutnya dicontohi oleh orang Melayu pada zaman ini bagi mengangkat martabat bangsa kita. Jika orang Korea berbangga dengan industri muzik mereka yang dikenali sebagai K-Pop, kita juga sepatutnya berbangga dengan warisan nenek moyang kita yang ada seperti gamelan, tarian zapin dan tarian mak inang.

MEMACU NEGARA KE ARAH YANG LEBIH MAJU

Tan Sri Abdul Wahid merupakan individu pertama yang memperkenalkan Jabatan Petroleum di UTM ketika beliau masih memegang jawatan sebagai Naib Canselor. Pada waktu itu, bidang ini kurang popular dan tidak mendapat sambutan yang menggalakkan terutama daripada orang Melayu. Bukan itu sahaja, teknokrat tempatan yang mahir dalam bidang ini amatlah sedikit malah mereka juga tidak mempunyai kemahiran yang cukup untuk mengendalikan industri petroleum di negara sendiri.

Syarikat seperti Esso dan Shell yang dimiliki oleh bangsa asing sahaja yang mampu untuk mengusahakan industri petroleum di negara kita. Beliau merasakan situasi ini boleh diubah jika anak tempatan dilatih dalam bidang ini dan terdapat usaha mendedahkan kepentingan bidang ini kepada generasi muda.

Oleh kerana inilah beliau berusaha mewujudkan bidang petroleum di UTM di samping menanam minat dalam generasi muda untuk menceburi bidang ini. Pada hari ini, usaha beliau selama ini telah membuahkan hasilnya. Malaysia telah berjaya untuk memiliki syarikat petroleum sendiri iaitu Petronas dan tidak perlu lagi bergantung kepada bantuan bangsa asing untuk mengusahakan hasil petroleum yang terdapat dalam negara.

KESIMPULAN

Kesimpulannya, orang Melayu sewajarnya mengikut jejak langkah yang telah dilakukan oleh Ainuddin bin Abdul Wahid dalam usaha mengangkat martabat bangsa Melayu supaya bersukat sama paras, bertimbang sama berat dengan bangsa – bangsa maju yang lain. Beliau sangat cintakan ilmu sehingga mendapat tiga pangkat Doktor Falsafah daripada tiga buah universiti berbeza yang sangat terkemuka di dunia.

Selain itu, ketokohan Ainuddin telah menambat hati panel pemilihan sehingga berjaya dinamakan sebagai pemegang anugerah Tokoh Ma’al Hijrah 1421. Tidak ketinggalan juga, syarikat – syarikat swasta menggunakan kepintaran yang terdapat pada Ainuddin untuk mengembangkan perniagaan mereka. Mereka telah melantik Ainuddin untuk menjadi Pengarah di Sapura Telecommunications Bhd (Sapura Telecoms) dan Cement Industries of Malaysia.

Ainuddin bukan sahaja mendapat perhatian dari kalangan rakyat biasa sahaja malah dia telah mencuri tumpuan golongan Raja – Raja Melayu. Beliau telah dikurniakan beberapa pingat kebesaran negara atas keringkat beliau antaranya ialah Panglima Setia Mahkota (1975) dan Pingat Sri Paduka Mahkota Johor (1978). Setelah beberapa dekad lamanya membawa banyak perubahan kepada orang Melayu khususnya dan Malaysia amnya beliau akhirnya telah dijemput Ilahi untuk bertemu dengan penciptanya pada 18 Mei 2013 kerana sakit tua.

Kerajaan Malaysia yang diterajui oleh Mantan Perdana Menteri iaitu Datuk Seri Najib bin Tun Abdul Razak telah mengambil langkah drastik untuk mengenang jasa pejuang pendidikan tanah air ini dengan cara menubuhkan Ainuddin Wahid Endowment Fund . Biasiswa ini bertujuan untuk membiayai 5 orang pelajar pada setiap tahun di peringkat Doktor Falsafah di Universiti Teknologi Mara.

Anak-anak Melayu seharusnya mengenang usaha yang telah dilakukan oleh Ainuddin Abdul Wahid kerana tanpa beliau orang Melayu tidak akan dapat mencapai cita-cita mereka untuk menjadi seorang jurutera. Pihak Kementerian Pelajaran Malaysia sewajarnya meletakkan nama Ainuddin di dalam sukatan pembelajaran supaya jasa dan pengorbanan beliau terus diingati dan dikenang sepanjang zaman.

Nama beliau seharusnya diletakkan di institusi-institusi terkemuka negara supaya anak Melayu pada zaman ini dapat mencontohi ketokohan dan keperibadian yang terdapat pada diri Ainuddin itu sendiri. Walaupun terdapat sebuah masjid yang menggunakan nama beliau, tetapi perkara itu tidak cukup buat seorang tokoh yang telah mencurahkan bakti kepada negara yang tercinta ini.

Ainuddin bin Abdul Wahid merupakan seorang tokoh bukan sahaja dalam bidang bahkan merupakan seorang Melayu yang sangat lantang bersuara demi anak bangsanya. Semoga roh beliau dicucuri rahmat dan mendapat tempat yang selayaknya di sisi Allah. Al – Fatihah.

Artikel disumbangkan oleh H. Faizi untuk The Patriots.


Dua Versi Dendang Perantau

“Apabila umat Islam menyambut hari raya bererti menyambut hari lahir saya juga,” demikian seloroh P.Ramlee berkata kepada seorang wartawan dalam satu temubual di rumahnya di Jalan Dedap, Kuala Lumpur.

Secara umum mengetahui P.Ramlee dilahirkan pada 22 Mac 1929. Tetapi berlaku kesilapan dan ketidaktepatan jika tarikh itu dipadankan dengan tarikh 1 Syawal pada tahun itu mengikut kalendar Islam. Ini kerana P.Ramlee pernah mendakwa bahawa beliau dilahirkan pada pagi 1 Syawal ketika umat Islam sedang bertakbir hari raya. Apabila diselidik maka benarlah tarikh 1 Syawal 1346 itu jatuh pada hari Jumaat, 23 Mac 1928. Tetapi di dalam kad pengenalan P.Ramlee tetap tercatat 22 Mac 1929 sebagai tarikh lahirnya.

Siapa yang boleh lupa dengan lagu Dendang Perantau nyanyian dan ciptaan P.Ramlee yang akan berkumandang setiap kali Aidilfitri menjelang pada setiap tahun. P.Ramlee telah sebati menjadi sebahagian daripada suasana hari raya di tanah air kita sehingga kini. Suasana hari raya rasanya tidak lengkap tanpa berkumandangnya lagu Dendang Perantau nyanyian P.Ramlee. Lagu itu dicipta oleh P.Ramlee dalam tahun 1950-an manakala liriknya dikarang oleh S.Sudarmaji.

Tetapi tahukah anda lagu Dendang Perantau sebenarnya mempunyai dua versi. Versi pertama dinyanyikan oleh P.Ramlee dengan iringan okestra dan telah dirakamkan ke piring hitam 78rpm. Pada tahun 1966 P.Ramlee merakamkan semula lagu berkenaan dan memberi nafas baharu dengan menyuntik sedikit elemen Pop Yeh Yeh dalam lagu tersebut kemudian telah dirakamkan dalam bentuk EP 45rpm.

P.Ramlee mempunyai tiga buah lagi lagu hari raya hasil ciptaannya iaitu Suara Takbir dan Selamat Hari Raya yang dipopularkan oleh Ahmad Jais. Manusia Miskin Kaya merupakan lagu hari raya pertama ciptaan P.Ramlee yang dinyanyikan oleh Nona Asiah pada awal tahun 1950-an yang dijadikan OST untuk filem Siapa Salah terbitan 1953.

RUJUKAN:

Gagak Di-Rimba – Abdullah Hussain
Erti Yang Sakti – Tun Ahmad Sarji
Tiada Kata Secantik Bahasa – Jamil Sulong
Irama Sanubari – Ahmad Fauzee


Perbezaan Loghat Kedah Mengikut Kawasan

Ada member tunjuk satu video orang Kedah sedang bercakap. Kemudian dia tanya, “Kenapa kau cakap tak macamni pun?”

Haaa… Sebenarnya kalau nak tau, kat Kedah bukan ada satu loghat sahaja. Jadi kepada admin-admin page diluar sana, sebelum anda tulis caption kepada sesuatu video yang kononnya menyatakan orang itu bercakap loghat kedah yang pure, elok perhatikan dulu ketepatannya.

Begitu juga kepada pengarah drama atau filem yang nak buat watak orang Kedah. Elok study dulu sikit agar tak nampak fake ketika berlakon. Takda lah orang kecam macam drama Mak Cun dulu. Hampa jangan dok buat tak tahwan sangat.

Umumnya, ada sekurang-kurangnya 3 jenis cara orang Kedah bercakap iaitu :-
1) Kedah Timur (Hulu)
2) Kedah Selatan (Hilir)
3) Kedah Utara (Hilir)

– KEDAH TIMUR
Video yang page-page Facebook selalu tunjuk tu adalah loghat Kedah Timur atau Hulu. Ianya merangkumi kawasan Padang Terap-Kuala Nerang, Sik, Baling, sebahagian kecil Pokok Sena dan sebahagian kecil Kubang Pasu. Loghat sebelah sini mirip dengan orang Kelantan.

Sebenarnya, yang lebih tepat, loghat mereka adalah loghat Reman. Reman dahulunya sebuah kerajaan Kesultanan Melayu di wilayah Fathani, selatan Thailand. Kerana itulah, loghat orang Baling-Sik-Padang Terap seakan-akan orang Fathani dan Kelantan. Bahkan, orang Hulu Perak seperti Gerik juga bercakap dengan loghat Reman. Perkampungan orang Siam juga banyak di sekitar kawasan ini. Sebab tu ada jugak loghat yang ala-ala Siam di sekitar kawasan ni.

Kelantan – Demo
Perak – Deme
Kedah – Dema

– KEDAH SELATAN
Sebenarnya, Kedah Selatan dan Kedah Utara yang berada di hilir ni memiliki loghat yang sama sahaja. Cumanya dibezakan kerana lenggok sebutan atau nada intonasi yang agak berbeza. Kedah Selatan yang berdekatan dengan Pulau Pinang ini merangkumi Sungai Petani, Kulim-Bandar Baharu, Padang Serai, Merbok dan sebahagian Jerai.

Nada intonasi Kedah Selatan kedengaran agak kasar dan “meriah” cara percakapannya. Bak kata orang Kedah, watak mereka ini “kasaq, kahaq, ketegaq”. Tapi jangan mudah ambik hati, orang Kedah ni baik-baik semua aih… Jadi, kalau anda bersembang dengan orang Kedah dan cara dia cakap agak keras, “Wey! Hang dok buat loqlaq noh! Teghajang satgi mampoih kot! Hahaha”, cuba tanya dia, “Hang oghang Sungai Petani ka?”

– KEDAH UTARA
Kedah Utara yang berdekatan dengan Perlis ini merangkumi Alor Setar, Kubang Pasu-Jitra, Jerlun, Ayer Hitam, Kuala Kedah, Pendang dan sebahagian besar Pokok Sena. Kodiang yang selalu orang sebut tu dok di Kubang Pasu.

Orang Kedah utara ni cakap lembut sikit. Sopan-santun dan ada irama. “Weyh…~ awat hampa buat laguni kat kami. Kami dak kata kat hampa pun, hampa dok kata kat kami paseypa taktau. Gamak hampa kata kat kami noh”. Orang Kedah memang suka cakap “taktau”, “noh” dan “apa nama”.

Di Utara mendekati Perlis, lenggoknya lebih lembut. Manakala di Selatan mendekati Pulau Pinang, nadanya lebih tegas. Ini apa yang penulis temui secara peribadi lah. Mungkin pengalaman orang lain macam lain. Kerana nada percakapan ni boleh dipengaruhi dengan faktor gender penutur, usia atau pengaruh demografi sekeliling. Kalau nak pasangan hidup yang tegas-garang (cengey) tapi macho, carilah belah-belah Sungai Petani. Tapi kalau hampa nak hat jenih lembut-sopan (romantik), mai cari belah Loqstaq. Hahaha

Bagi Kedah Hilir, perkataan “aku atau saya” digantikan dengan “cek atau kami”. Penggunaan “cek” selalunya dengan keluarga manakala “kami” dengan kawan dan banyak jugak yang gunakan “aku” dengan kawan. Perkataan “mereka” digantikan dengan “depa”. Perkataan “kamu” digantikan dengan “hang” (agak kasar) atau “hampa” (lembut sikit).

Kedah pure ni Kedah Hilir. Kedah Hulu kadang-kadang orang Kedah hilir sendiri kurang faham sebenarnya kalau pekat sangat. Antara Alor Setar (Utara) dan Sungai Petani (Selatan), Alor Setar lebih tenang dan Sungai Petani agak havoc. Pusat pemerintahan Kedah iaitu ibu negeri adalah Alor Setar manakala Bandar DiRaja adalah Anak Bukit yang kedua-duanya di sebelah Utara.

Langkawi pulak banyak orang luar(pelancong). Haha. Sebab pusat peranginan bebas cukai. Tapi boleh lah nak klasifikasikan orang Kedah di Langkawi sebagai Utara sebab kedudukannya terletak di utara.

Tak semua benda orang Kedah tukar huruf R jadi Q. Kami tak panggil “selipaq” untuk selipar. Kami panggil kasut. Kami tak panggil “lansiaq” untuk langsir. Kami panggil teqai (tirai). Lansiaq tu hantu lansuir. Kami tak panggil “pasaq” untuk pasar. Kami panggil “merket”. Kami tak panggil biskut, kami panggil “ghoti”. Kami tak panggil “Selpiaq”, kami panggil Selfie la jugak… Amboi aih hampa, dok buat teqok sangat aih.

Satu lagi, kami orang Kedah tak cakap goyang-goyang kepala nah. Kami pun tak cakap dengan nada orang tengah kalut cempegha (kelam-kabut). Kena beza cara cakap kalut (macam drama tv dok buat), cara cakap berlenggok (utara) dan cara cakap kasar (selatan). Orang Kedah kalau perkataan hujung ada “NG”, sebahagiannya kami buang “G” tu bagi kat orang Terengganu. Kucing jadi Kucin, Kuning jadi Kunin, Kambing jadi Kambin.

Orang Kedah paling pantang kalau balik Kedah dok cakap KL. Seakan-akan satu dosa besar kalau tersasul cakap KL. Ini kerana bagi orang Kedah, standard loghat Kedah itu lebih tinggi berbanding KL. Melalui loghat Kedah, kami boleh agak orang tu sedang bercakap straight to the point, menyindir, marah, berjenaka atau sedang sembang muhong.

Semua ini hanyalah secara umum sahaja. Tak boleh nak rigid sangat perbezaan ini kerana terkadang, berlaku juga percampuran di sana sini. Kalau hendak diterangkan secara terperinci ianya sangat rumit dan memerlukan kajian yang mendalam.

Bahkan, banyak perkataan-perkataan orang tua sudah kurang diamalkan. Antaranya seperti “Seghiyat”, “Kedohoq”, “Menyeqok”, “Ghagaih” dan banyak lagi. Kanak-kanak kecil pula terpengaruh dengan cara percakapan di TV. Budak-budak sekarang sudah kurang bahasa. Ada juga budak kecik tiba-tiba cakap “lu ingat lu langsi ka?!”. Acah-acah gangster macamtu sebab terpengaruh dengan filem KL Gangster.

Khairi Asyraf
-Datuk Kumbar, Alor Setar, Kedah.

Video Kedah Hilir : https://www.facebook.com/KedahOhsem/videos/1808784206006964/

Video Kedah Hilir : https://www.facebook.com/langkawiviral/videos/1449205868437497/

Video Kedah Siam : https://www.facebook.com/KedahOhsem/videos/2048324542052928/

Video Kedah Baling-Sik :https://www.facebook.com/110510865640344/posts/2167712929920117/


Kenapa Rakyat Kazakhstan Sedang Mengamuk?

Takdir menentukan Kesatuan Soviet jatuh pada 26 Disember 1991. Macam-macam Mikhail Gorbachev buat untuk menangguhkan takdir ini, gagal angkara najis pentadbiran beliau sendiri yang menjadi sarang kala jengking (ahli politik).

Kejatuhan Soviet bukan sama sekali suatu peristiwa tukar kerajaan. Pada hari tersebut, sebuah negara mati – dan 15 buah negara baru dilahirkan. Salah satu negara tersebut adalah Kazakhstan, yang dipimpin seorang penguasa bernama Nursultan Nazarbayev.

Walaupun kapasitinya sebagai presiden, Nursultan ini sebenarnya seorang sultan yang tiada nur demokrasi. Beliau menunggang arus demokrasi hampir 30 tahun (1990-2019).

Maksudnya, bayi yang lahir semasa Kazakhstan keluar Soviet sudah menjadi bapa orang sekarang ini (kecuali segelintir dalam kalangan pembaca yang kekal bujang tidak laku sampai hari ini).

Dalam lembah politik, seorang pemimpin tidak boleh berkuasa terlalu lama. Negara akan masuk dalam lembah pembodohan kalau simpan pemimpin sama.

Bukan kerana pemimpin itu sendiri yang bodoh. Sebenarnya, kerana pemimpin itu asyik cantas-mencantas generasi pelapis sampai negara perlu masa untuk dapatkan pelapis baru.

Ada satu negara yang mengalami barah begini kronik. Pemimpin negara tersebut berkuasa lebih 20 tahun sampai penggantinya kalau tidak bangang, tua bangka namanya… cuba tengok apa jadi pada Soviet selepas zaman Joseph Stalin.

Kena pilih antara bangang (Leonid Brezhnev) dan tua (Yuri Andropov/Konstantin Chernenko).

Ini memang matematik dalam politik, terutamanya Kazakhstan yang mempunyai DNA kepimpinan sama seperti Soviet.

Begitu lama Nazarbayev bertakhta, membangunkan negara dengan sistem kapitalisme berkroni sampai 55 peratus daripada harta negara dibolot 152 hartawan (Kantchev, 2022).

Sistem mengutamakan kroni dan keluarga mendaulatkan bencana korupsi, yang menyusahkan hidup rakyat marhaen.

Dan pada tahun 2019, akhirnya Nazarbayev berundur daripada takhta presiden… memberi laluan kepada seorang boneka setia bernama Kassym-Jomart Tokayev.

Betapa setianya Tokayev ini sampai ibu negara Astana ditukar nama menjadi Nur-Sultan. Ingat balik fenomena “bangang dan bangka” yang membelenggu Soviet.

Untuk memaniskan imej, pihak pentadbiran menggunakan Photoshop supaya Tokayev nampak muda (Emerson, 2019).

Alih-alih tengok Nazarbayev sebenarnya bukan ke mana-mana pun. Beliau menjadi mirip Lee Kuan Yew demikian hari. Walaupun bukan penguasa, tetapi masih ada kuasa iaitu sebagai Pengerusi Majlis Keselamatan Negara.

Jadi legitimasi Tokayev sebagai penguasa tertinggi jelas sekali dipersoal. Ramai bising yang peralihan kuasa ini bagaikan main musical chair saja.

Dan pada 10 Mei 2018, rakyat mula bangkit menentang kerajaan dengan beberapa tuntutan seperti 1) peletakan jawatan Nazarbayev (daripada tampuk MKN) dan 2) peletakan jawatan Tokayev… dan 3) tukar negara menjadi republik berparlimen.

Api Dipadam Tetapi Abu Menyala

Pandemik COVID-19 seperti yang boleh dibayangkan telah menjejaskan ekonomi Kazakhstan. Sudahlah susah, kerajaan Tokayev pula tidak memberi rangsangan ekonomi yang mencukupi. Rakyat terbeban dengan kehilangan kerja.

Yang ada kerja pula gaji tidak naik. Tetapi harga barangan jangan cakaplah – naik macam gajah hidung pendek. Ekonomi Kazakhstan bergantung pada gas petroliam cecair (LPG). Baru-baru ini harga LPG naik dua kali ganda, membuatkan rakyat yang jatuh ditimpa tangga terhempap bumbung.

Sama macam bantahan 2018, harga gas kembali menjadi percikan api pada minyak yang lama mendidih. Akhirnya rakyat kembali ke jalanan menuntut bela daripada kerajaan yang bangang dan bangka.

Rakyat turun membantah. Tokayev pula dengan bangga keluar perintah rakyat ditembak dengan peluru hidup kerana menjadi perompak dan pengganas (Walker, 2022).

Nampaknya kerajaan Kazakhstan sudah lupa diri. Sebelum merdeka daripada Soviet dulu, ramai dalam kalangan anak muda Kazakh turun padang dan membantah di bandar Almaty.

Mereka membantah kerajaan Soviet secara habis-habisan, sampai 200 orang terkorban. Angka kematian ini menjadi minyak yang memanaskan enjin revolusi… akhirnya menganugerahkan kuasa pada Nazarbayev.

Sekarang kerajaan pelapis Nazarbayev mengambil alih tempat Soviet dan ingin menggunakan kekerasan untuk tutup mulut rakyat.

Sehingga 9 Januari 2022, 40 orang sudah terbυnuh. 4,400 orang sudah diberkas. Maka rumusannya jelas: bangang dan bangka. Itulah alamatnya jika pemimpin berkuasa terlalu lama. Tiba-tiba jadi amnesia lupa dulu mereka buat benda sama.

RUJUKAN:

Emerson, S. (2019, April 5). Le président du Kazakhstan devrait sans doute se calmer sur le Photoshop. The Vice.

Kantchev, G. (2022, Januari 7). Kazakhstan’s Elite Got Richer on Natural Resources. Then came the Unrest. Wall Street Journal.

Walker, S. (2022, Januari 7). Kazakhstan president says he gave order to ‘open fire with lethal force’. The Guardian.


Raja Sargon: Raja Purba Agung Mesopotamia

Tepat pada tahun 2334 Sebelum Masehi, Raja Sargon mengasaskan salah sebuah empayar paling hebat dalam sejarah dunia. Datang dari latar-belakang yang biasa-biasa sahaja, beliau membawa Zaman Keemasan buat Mesopotamia. Hikayat dan legenda menukilkan kisah bagaimana pemimpin yang gagah perkasa ini menakluk wilayah-wilayah di selatan Mesopotamia, Syria, Anatolia dan Elam (Iran barat). Kemudian, beliau melakukan usaha-usaha yang pelbagai supaya empayarnya itu dapat mentadbir dengan lancar.

Nama Sargon dikatakan merupakan terjemahan Bible bagi nama yang berasal dari bahasa Akkadia, iaitu ‘Sarru-kinu’. Nama ini boleh diterjemahkan ke dalam bahasa Inggeris sebagai ‘Raja Sebenar’. Dicatatkan bahawa masa pemerintahan Sargon bermula dari tahun 2334 hingga 2279 Sebelum Masehi.

PENGEMBARAAN BAYI DI DALAM BAKUL YANG MEREDAHI SUNGAI – SIAPAKAH SARGON?

Tidak banyak maklumat yang dipunyai tentang kehidupan sebenar Sargon. Kebanyakan kisah berkenaan beliau hadir dalam berupa cebisan-cebisan legenda yang dicantumkan. Misalnya, legenda beliau ketika masih bayi amat mirip dengan kisah Nabi Musa terutama apabila beliau dimasukkan ke dalam bakul lalu dihanyutkan ke sungai. Jika Nabi Musa dihanyutkan di Sungai Nil, Sargon pula dihanyutkan di Sungai Furat.

Identiti bapa kandung Sargon masih kekal misteri dalam kalangan sejarahwan. Ibunya pula dipercayai seorang paderi kuil atu mungkin pengkhidmat suci Dewi Ishtar. Apapun, insan yang bakal menjadi pengasas Empayar Akkadia ini ditemui oleh seorang petani yang berkhidmat untuk Ur-Zababa, raja wilayah Kish.

Berikut adalah apa yang dituliskan oleh Sargon dalam autobiografinya:

“Sargon si raja perkasa, raja Agade, itulah aku
Ibuku adalah manusia yang ditukar, sementara bapaku tidak pula aku ketahui.
Saudara kepada ayahku amat mengasihi bukit-bukau.
Sementara kotaku adalah Azupiranu yang terletak di tebing Furat.

Ibuku mengandungkanku dan melahirkanku secara rahsia.
Dia meletakkan daku ke dalam sebuah raga secara tergesa-gesa, dan menutup mulut raga itu dengan minyak tar.
Lalu, aku dihanyutkan ke sungai yang airnya sama sekali tidak menyimbahi tubuhku.
Furat membawaku kepada Akki, seorang penarik air.

Akki si penarik air mengangkatku keluar semasa dia sedang mendapatkan bekalan air.
Akki si penarik air menjadikan aku sebagai anak angkatnya dan mengasuhku.
Akki si penarik air kemudian menjadikan aku sebagai pengusaha tanamannya.
Ketika aku masih merupakan seorang petani, Ishtar mengurniakanku dengan kasihnya…”

Sargon kemudiannya berkhidmat sebagai pembawa cawan untuk Ur-Zababa. Atas sebab-sebab yang tidak diketahui, Ur-Zababa berasa terancam dengan Sargon dan berusaha untuk menghapuskannya. Beliau menemukan jalan terbaik untuk melaksanakan niat jahat itu apabila Lugal-zage-si, raja Sumeria dari Umma, datang bersama bala tenteranya untuk menakluk wilayah Kish.

Ur-Zababa mengutus Sargon untuk menyampaikan tablet tanah liat kepada Lugal-zage-si, kononnya tablet itu membawa pesanan yang memohon perdamaian. Namun tanpa beliau ketahui, tablet tersebut sebenarnya mengandungi pesanan yang meminta Lugal-zage-si agar membunuh Sargon. Walau bagaimanapun, helah tersebut gagal. Lugal-zage-si sebaliknya meminta Sargon agar menyertai beliau dalam kempen ketenteraannya memerangi Kish.

Untuk menambahkan lagi kehinaan yang dialami oleh Lugal-zage-si, Sargon mengikat leher musuhnya itu lalu mengusungnya ke Nippur. Di sana, beliau memaksa Lugal-zage-si agar melakukan perbuatan yang menghina dirinya sendiri di samping memalukan dewa pelindung Uruk, iaitu Enlil dengan sengaja mara memasuki kota itu melalui gerbang Enlil. Dewa pelindung Sargon adalah Ishtar.

Justeru, tindakan beliau ini juga membawa maksud pengisytiharan kuasa dewinya itu.Lantas, mereka pun berganding bahu dalam menakluk Kish dan menggulingkan Ur-Zababa. Pun begitu, tidak lama kemudian, kedua insan itu bertelagah dan menjadi seteru antara satu sama lain. Sebaagian versi penceritaan menyebutkan bahawa Sargon menjalinkan hubungan sulit dengan isteri Lugal-zage-si. Dalam perseteruan itu, Sargon berjaya menakluk Uruk dari tangan Lugal-zage-si dan raja itu ditewaskan dalam pertempuran yang berlaku di Kish.

Sebahagian besar wilayah Sumer (selatan Mesopotamia) berada di bawah kekuasaan negara-kota Uruk. Justeru, kekalahan Lugal-zage-si ini bermaksud bahawa Sargon kini menjadi pemerintah baharu bagi wilayah berkenaan. Dari wilayah tersebut, beliau dengan mudah boleh melancarkan kempen ketenteraan dan memperluaskan sempadan empayarnya. Namun, peperangan bukanlah satu-satunya perkara yang memenuhi ruang minda Sargon. Beliau turut menumpahkan perhatian untuk mentadbir dan menyelenggara wilayah kekuasaannya.

EMPAYAR YANG DITADBIR SECARA EFISIEN DAN BERKEMBANG DENGAN PESAT

Untuk tujuan itu, antara perkara yang beliau lakukan adalah menubuhkan birokrasi yang efisien, di mana sejumlah pegawai kepercayaannya diletakkan di setiap kota Sumeria untuk memerintah di bawah namanya.

Dalam pada itu, Sargon tetap jua meneruskan usaha untuk memperluaskan empayarnya. Di sebelah timur, Sargon memerangi dan menewaskan Elamites yang menghuni bahagian barat dan barat daya Iran. Di sebelah barat pula, Sargon menakluk sebahagian Syria dan Anatolia.

Catatan tentang kempen ketenteraannya ini ditulis sendiri oleh Sargon:Menerusi teks yang dikenali sebagai Epik Raja Peperangan, kita berupaya memperoleh maklumat berkenaan kempen ketenteraan Sargon di Anatolia yang dilancarkan atas permintaan para pedagangnya yang bergiat di sana, di mana mereka ini meminta agar Sargon melindungi mereka dari raja wilayah Purshahanda (lokasinya belum dikenal pasti). Teks itu juga turut menyebutkan bahawa Sargon sempat merentasi Laut Mediterranean dan tiba di Cyprus.

“Pada usiaku yang ke-55, kesemua wilayah bangun menentangku dan mereka mengepungku di Agade. Namun, singa tua ini masih mempunyai taring dan cakar. Aku berangkat untuk memerangi dan menewaskan mereka. Aku tumbangkan mereka dan hancurkan ketumbukan mereka. Kini, mana-mana raja yang mahu menggelar dirinya setara denganku, biarkan sahaja dia pergi!”

LEGASI YANG MEMASYHURKAN SARGON

Salah satu kesan susulan daripada penaklukan-penaklukan yang dilakukan oleh Sargon adalah terbangunnya aktiviti perdagangan dengan lebih rancak. Sargon menguasai hutan-hutan cedar di Lebanon dan lombong-lombong perak di Anatolia, di mana wilayah-wilayah ini membekalkan bahan-bahan mentah yang bernilai tinggi kepadanya. Barangan ini kemudiannya didagangkan ke Tamadun Lembah Indus serta tamadun-tamadun yang terdapat di Oman dan Teluk (Teluk Parsi).

Namun, itu bukanlah satu-satunya legasi yang ditinggalkan oleh Sargon. Raja agung ini juga dikenang sebagai seorang pemerintah yang mewujudkan sebuah masyarakat yang di dalamnya, golongan lemah dilindungi. Legenda menceritakan bahawa di zaman pemerintahannya, tidak seorang pun rakyatnya mengemis. Balu-balu dan anak-anak yatim kesemuanya terbela nasib mereka.

Walau bagaimanapun, pemberontakan merupakan perkara yang lazim berlaku semasa pemerintahan Sargon. Pun begitu, sepertimana beliau sendiri tulis, musuh-musuhnya itu hanya ditakdirkan untuk berhadapan dengan ‘singa yang bertaring dan bercakar gagah’. Sargon Yang Agung memiliki latar belakang yang biasa-biasa sahaja. Beliau menaiki puncak kuasa bukanlah semata-mata untuk menyelamatkan rakyatnya. Namun, empayarnya tetap jua dianggap sebagai Zaman Keemasan.

Sargon dicatatkan mangkat atas faktor sakit tua dan kedudukannya diwarisi oleh putera beliau yang bernama Rimush. Empayar yang beliau tubuhkan ini berkuasa selama seabad setengah. Kekuasaan Akkadia berakhir apabila ia digantikan oleh Dinasti Gutian dari Sumer pada kurun ke-22SM.

TERJEMAHAN:

Wu Mingren. (2 Mac 2019). Sargon of Akkad: Famliar and Legendary Tales of a Famous Mesopotamian King. Ancient Origins. https://www.ancient-origins.net/history-famous-people/sargon-akkad-0010542


Sejarah Sukan Renang

Sukan renang merupakan salah satu sukan utama yang wajib ada di setiap kejohanan besar yang dipertandingan. Walaupun sukan ini kadang kala hanya mendapat sambutan suam suam kuku oleh peminat namun renang mendapat perhatian yang tinggi di pihak pengurusan. Kenapa? Kerana renang menawarkan jumlah pingat yang sangat banyak. Untuk kejohanan besar seperti Sukan Olimpik 2020 yang bakal berlangsung di Tokyo, Jepun, sukan ini menawarkan sejumlah 35 pingat bagi kedua-dua kategori.

Jika mana mana negara yang menyasarkan diri mereka untuk menjadi johan keseluruhan bagi sesebuah kejohanan, maka mereka memandang sukan renang sebagai sebuah perkara yang sangat serius. Mereka bakal menyuntik dana yang sangat besar kepada pembangunan sukan ini di negara mereka.

Secara  logiknya, kenapa perlu memberikan dana yang besar kepada sukan yang akan hanya memberikan satu pingat. Lebih baik mereka memberikan fokus kepada sukan yang mampu memperbaiki kedudukan negara  tersebut di dalam carta pungutan pingat. Bukan menafikan peranan sukan lain, tetapi penulis ingat membuka mata segelintir pihak yang terlalu meromantis dan menyanjung satu satu sukan tersebut.

Seperti yang semua sedia maklum, sukan ini banyak memberikan kelebihan kepada para pengamalnya. Sukan ini memerlukan seseorang itu menguasai setiap teknik dengan baik agar mereka dapat bergerak dengan lebih pantas. Jika seseorang itu menggunakan teknik yang salah ketika berenang, mereka tetap akan bergerak tetapi dengan kadar yang sangat perlahan serta menggunakan tenaga yang banyak. Perkara ini seterusnya akan membuatkan mereka berasa letih walaupun baru sahaja berenang.

Tidak lupa juga, berenang mampu memberikan kesihatan tubuh badan kepada seseorang tersebut. Bagaimana ia boleh berlaku? Kajian menunjukkan bahawa setiap perenang akan menggunakan otot otot major di tubuh mereka. Sukan renang juga merupakan sebuah sukan yang mempunyai risiko yang sangat rendah untuk cedera serta mampu membakar kalori yang terdapat di badan perenang tersebut. Sukan ini amat sesuai buat semua lapisan masyarakat. Untuk mengetahui lebih lanjut tentang kelebihan berenang, pembaca boleh mendapatkannya di artikel yang pernah ditulis sebelum ini iaitu ‘Mengapa Kita Kena Belajar Berenang’.

Aktiviti berenang telah lama digunakan semenjak manusia pada zaman dahulu lagi. Mereka menggunakannya untuk menyeberangi sungai serta tasik. Perkara ini dibuktikan dengan penemuan lukisan manusia berenang pada dinding gua di Mesir. Renang juga terdapat di dalam mitologi masyarakat Greek dahulu.

Sebelum pergi dengan lebih mendalam, penulis merasakan bahawa pembaca perlu mengenali gaya gaya yang terdapat di dalam sukan ini. Secara asasnya, sukan ini mempunyai 4 gaya yang boleh dipertandingan iaitu:

Berbalik kembali kepada sejarah sukan ini, ia bermula pada awal abad ke 19 apabila pihak National Swimming Society of Great Britain telah menganjurkan sebuah pertandingan renang. Pertandingan pertama tersebut telah dilaksanakan pada tahun 1837 di sebuah kolam di Kota London. Disebabkan pertandingan tersebut, sukan ini mula meraih populariti serta peminat yang sangat ramai secara mendadak sehingga memacu kepada penubuhan sebuah kolam tertutup yang pertama di dunia pada tahun 1862.

Disebabkan sambutan yang amat mengalakkan terhadap sukan renang ini, sebuah orgnanisasi lain iaitu Ammateur Swimming Association of Great Britain telah ditubuhkan. Organisasi ini telah dianggotai oleh kira kira 300 persatuan renang. Sungguh hebat penangan sukan renang terhadap masyarakat London ketika itu. Dengan penyertaan persatuan persatuan tersebut, lebih banyak pertandingan telah dianjurkan serta lebih banyak kolam telah dibuka di sekitar England. Sebelum terlupa, pada era ini hanya kuak dada sahaja yang dipertandingkan dan dipelajari oleh masyarakat ketika itu.

Dengan penyertaan yang amat mengalakkan terhadap sukan renang, ia seterusnya diiktiraf dan disenaraikan sebagai salah sebuah sukan yang akan dipertandingkan di Sukan Olimpik. Sukan renang disenaraikan bermula dari tahun 1896 dan tidak pernah disingkirkan sehinggalah edisi Sukan Olimpik yang bakal berlangsung pada tahun 2020 ini.

Pada tahun 1896, ia tidak dipertandingkan di dalam kolam tetapi dilaksanakan di Lautan Mediterranean. Perenang akan diisytiharkan sebagai pemenang apabila mereka berjaya sampai ke pesisiran pantai. Pada tahun tersebut, perenang dari Hungary iaitu Alfred Hajos telah berjaya mencipta sejarah memenangi pertandingan tersebut.

Pada edisi selepas itu yang bertempat di Paris, Perancis pada tahun 1900, sukan renang sekali lagi dilaksanakan di tempat terbuka. Tetapi kali ini penganjur memilih untuk melaksanakannya di sungai. River Siene telah dipilih untuk menjadi tempat pertandingan. Pada kali ini, perenang sekali lagi perlu berdepan dengan masalah yang tidak dapat diatasi iaitu arus yang terdapat pada sungai tersebut. Mereka memerlukan skil serta kekuatan yang secukupnya untuk menghabiskan acara mereka.

Tidak cukup dengan dua edisi sebelum ini, sukan renang sekali lagi mengubah tempat pertandingan. Kali ini penganjur iaitu USA telah memilih tasik sebagai lokasi pertandingan. Mereka telah memilih tasik di St. Louis, USA sebagai tempat rasmi yang telah menjadi saksi perenang perenang di dunia pada ketika itu bertanding. Sebelum terlupa, USA merupakan penganjur Sukan Olimpik pada tahun 1904.

Setelah tiga edisi Sukan Olimpik yang menggunakan tempat yang berbeza untuk melaksanakan pertandingan renang (1896: laut),(1900: sungai) dan (1904: tasik), pihak penganjur telah bersetuju untuk melaksanakannya di tempat tertutup iaitu kolam. Sukan Olimpik London 1908 akhirnya menjadi titik tolak kepada penggunaan kolam renang seperti yang ada pada hari ini. Kolam ini sedikit berbeza jika dibandingkan dengan kolam yang diiktiraf sebagai bersaiz olimpik kerana pada ketika itu, kolam tersebut mempunyai panjang sekitar 100m. Ia bersamaan dengan 2 kolam bersaiz olimpik pada hari ini.

Pada tahun 1908, hanya 3 gaya yang dipertandingkan. Untuk pengetahuan pembaca, setiap gaya tersebut akan mempunyai acara yang pelbagai mengikut jarak yang dipertandingkan. 1956, secara rasminya melengkapkan 4 gaya renang yang kekal wujud sehingga ke hari ini dengan menambah Kuak Kupu Kupu. Sukan renang ini juga hanya di pertandingkan untuk kaum lelaki pada awalnya sehingga Sukan Olimpik Stockholm 1912. Sukan Olimpik edisi tersebut telah mencipta sejarah dengan penyertaan daripada golongan wanita.

Kepada sesiapa yang mengikuti perkembangan sukan renang dunia, pastinya mereka akan cakna dengan penguasaan USA dalam sukan ini. Tetapi tahukah anda bahawa USA tidak menghantar wakil perenang wanita mereka pada edisi 1912. Perkara ini kerana, negara mereka melarang atlet wanita mereka bertanding atas faktor pakaian. Mereka mewajibkan atlet wanita yang ingin mewakili USA untuk memakai skirt panjang ketika menyertai mana mana acara. Wanita pertama yang telah mencipta sejarah dengan memenangi acara 100m gaya bebas di dalam sukan renang ini merupakan seorang yang berwarganegara Australia iaitu Sarah ‘Fanny’ Durack.

Semenjak dari Sukan Olimpik 1912 itulah, sukan renang telah menjadi antara sukan yang akan diberikan perhatian oleh setiap negara anggota yang menyertai olimpik. Sukan renang ini kekal utuh sehingga ke hari ini dan hanya mengalami sedikit perubahan di dalam peraturannya. Perenang yang bercita cita untuk bermain di Sukan Olimpik pada hari ini perlu melepasi masa yang telah ditetapkan oleh badan yang berautoriti iaitu FINA. Perkara ini bagi menjadikan Sukan Olimpik sebagai tempat yang ekskulsif dan hanya boleh disertai oleh perenang yang benar benar layak. Begitulah bagaimana wujudnya sukan renang seperti yang kita lihat pada harini.

RUJUKAN:


Google VS IBM: Komputer Quantum Supremacy

Hari ini dalam sejarah. Syarikat teknologi Google hari ini membuat pengunguman dan pada masa yang sama mengeluarkan kertas kajian berkenaan dengan keupayaan Komputer Kuantum mereka yang didakwa mampu berfungsi dengan lebih laju berbanding dengan komputer-komputer lain dalam dunia ini, hatta superkomputer sekalipun.

Sebelum pergi lebih jauh, ayuh kita lihat apa itu Komputer Kuantum, dan apa bezanya jika dibandingkan dengan komputer biasa.Komputer biasa, atau komputer klasikal, berfungsi dengan menggunakan bit yang terdiri dari gabungan 0 dan 1. Gabungan-gabungan bit ini kemudiannya membentuk byte, dan byte-byte ini membentuk data-data yang pelbagai, seperti audio, gambar dan sebagainya.Komputer Kuantum, sama seperti komputer biasa, turut beroperasi menggunakan bit. Namun, beza komputer kuantum dengan komputer kuantum adalah, kalau komputer biasa menggunakan bit 0 atau 1, bit kuantum pula merupakan bit yang terdiri dari 0, 1 dan gabungan bit 0 dan 1 secara serentak.Hal ini dipanggil sebagai Superposisi Kuantum, di mana satu entiti mampu berada dalam dua keadaan berbeza pada masa yang sama. Ia hanya boleh berlaku dalam keadaan yang amat terkawal, keadaan di mana Koherens Kuantum (keadaan kuantum tu) mampu dikekalkan.Berbalik kepada komputer klasikal yang digunakan sekarang, salah satu fungsi komputer pada zaman sekarang adalah untuk fungsi membuat pengiraan. Proses pengiraan yang terjadi pada processor komputer kita akan memakan memori komputer dan ruang komputer kita, jadi semakin kompleks pengiraan yang ingin kita lakukan, semakin banyak ruang dan memori yang terpaksa digunakan.Di sinilah apa yang dipanggil “Quantum Supremacy” terjadi.Menurut Google, komputer mereka telahpun berjaya melakukan proses kira-kira yang kalau dibuat pada superkomputer, akan memakan masa selama beribu-ribu tahun. Dengan teknologi Komputer Kuantum ini,yang diberi nama processor Sycamore, pihak Google berjaya untuk melakukan proses kira-kira tersebut dalam masa lebih kurang 200 saat!Laju gila!Hal ini kemudiannya menimbulkan perbalahan dan rasa tidak puas hati dari satu lagi pihak, iaitu IBM yang merupakan peneraju teknologi Supercomputer dan Quantum Computer yang lebih awal dari Google.

Oleh sebab Google mendakwa bahawa kira-kira tersebut akan memakan masa selama beribu tahun, pihak IBM, sebab mereka yang ada superkomputer paling pantas setakat ini, namanya Summit, IBM mendakwa bahawa pengiraan oleh superkomputer mereka memakan masa dalam 2.5 hari, bukan beribu tahun seperti yang digembar-gemburkan oleh pihak Google.Buat masa sekarang, pihak Google dan IBM masih lagi belum menunjukkan tanda mereka mahu mengalah dalam perdebatan Quantum Supremacy ini, namun untuk kita peminat teknologi dan sains, ini merupakan masa yang amat mengujakan.


Takrif Baru Satu Kilogram

Berapakah nilai satu unit? Soalan itu sama seperti bertanya tentang berapakah panjang satu meter? Ataupun berapa lamakah satu saat? Ataupun berapakah berat satu kilogram? Bagi orang kebanyakan, soalan ini mudah untuk dijawab: nilai satu unit itu adalah apa sahaja yang tertera pada alat ukuran yang digunakan. Namun, senggat-senggat pada alat ukuran itu tidaklah muncul dari alam khayalan.

Unit Piawai Antarabangsa (Unit SI) ditakrifkan sewaktu Revolusi Perancis setelah ahli-ahli sains menyedari kepentingan piawaian nilai ukur. Berbanding dengan kaedah lama yang mengikut adat setempat, unit-unit yang ditakrifkan kali ini adalah berdasarkan hukum-hukum alam yang bersifat sejagat. Gagasan yang dibawa oleh ahli-ahli sains ini ialah “Untuk setiap masa. Untuk setiap bangsa”.

Pada tahun 1973, satu kilogram ditakrifkan sebagai jisim satu liter air pada 0 darjah Celsius. Pada waktu itu, ia tidak dipanggil kilogram tetapi grave. Perkataan gramme digunakan untuk sesuatu yang 1,000 kali lebih kecil jisimnya. Piawaian bertukar daripada “grave” ke “gramme” kerana disangka ukurannya lebih sesuai berbanding “grave”. Lalu “kilogram” digunakan kerana “gramme” itu sebenarnya terlalu kecil jisimnya untuk dijadikan piawai.

Pada tahun 1889, sebiji pancalogam yang diperbuat daripada Platinum dan Iridium berjisim 1 kilogram diisytiharkan sebagai takrif satu kilogram. Ia digelar Pencontoh Kilogram Antarabangsa (International Prototype of Kilogram, IPK), ataupun dengan nama manjanya: Sang Kilo (Le Grand K). Hal ini bermakna, mana-mana alat pengukur jisim hendaklah ditentu ukur dengan pencontoh itu. Jika Sang Kilo itu pecah menjadi 10,000 kepingan kecil akibat kecuaian sekalipun, satu kilogram akan tetap disandarkan kepadanya. Di situ lah masalahnya: takrifan unit menggunakan jasad jasmani akan menimbulkan masalah ketaktentuan. Sekarang ini pun kita sudah nampak masalah dengannya akibat pengumbulan habuk dsb. walaupun disimpan secara terkawal.

Dalam 7 unit asasi yang ditentukan oleh Biro Ukur Berat dan Ukuran Am Antarabangsa (Bureau Internasional des Poids at Mesures, BIPM), unit jisim belum beralih ke satu nilai sejagat dan sedang bergantung kepada nilai jasad jasmani. Unit panjang dan unit saat misalnya, kini sudah bergantung kepada nilai sejagat yang tidak berubah.

Kita  boleh lihat bagaimana takrif satu meter berubah sepanjang sejarah. Pada tahun 1791, ia ditakrifkan sebagai 10,000,000 meter bersamaan jarak di antara Khatulistiwa dengan Kutub Utara merentasi bandar Paris. Boleh nampak kesan takrif tersebut kini kerana nilai-nilai ukur lilit bumi sememangnya mendekati 40,000,000 meter!  Tahun 1889 ia ditakrifkan mengikut pancalogam Platinum-Iridium yang panjangnya adalah satu meter. Keadaan ini serupa dengan keadaan Sang Kilo kini. Sekarang ini takrif meter menggunakan kelajuan cahaya dalam hampagas kerana kita tahu sememangnya kelajuan cahaya tidak akan berubah, yakni 299,792,458 meter sesaat.

Maka, BIPM mencadangkan untuk menggunakan pemalar Planck, h, untuk mejadi takrif kepada jisim. Kita tahu pemalar ini mempunyai hubungan dengan jisim kerana persamaan Einstein yang menghubungkan jisim dan tenaga, maka E=hf=mc2. Untuk menjadikan perkara ini, ada dua kaedah: Dacing Kibble dan Sfera Silikon-28.

Dacing Kibble menggunakan hubungkait kuasa mekanikal dengan kuasa elektrik untuk mendapatkan hubungan antara jisim dan pemalar Planck. Sfera Silikon-28 pula menggunakan konsep jumlah atom untuk meletakkan takrif pada Nilai Avogadro. Nilai Avogadro pula akan berkait dengan pemalar Planck. Memandangkan Silikon-28 itu berbentuk sfera, ia memudahkan kita untuk mengira isipadunya. Menggunakan hanya satu atom sahaja dalam sfera itu juga memudahkan dan menjitukan kiraan.

Pada November 16 2018, BIPM sudah bersetuju dengan takrif baru pemalar Planck, serta pemalar-pemalar yang lain. Maka, takrif untuk pemalar-pemalar Fizik yang sudah dipersetujui BIPM kini ialah:

Pemalar Planck: 6.626 070 15 × 10–34 kg m2 s–1.

Nilai Avogadro: 6.02 214 076 × 1023.

Cas elektrik asasi: 1.602 176 634 × 10–19 C.

Pemalar Boltzmann: 1.380 649 × 10—23 J K-1

Namun, adakah ini bermakna jisim badan kita akan berubah mengikut takrif baru? Jawapannya, ya dan tidak. Ya ia akan berubah kerana takrifnya sudah berubah tetapi tujuan utamanya ialah untuk kekalkan saiz perkara-perkara yang sudah lama kita kenal. Namun, hal ini bermakna takrif-takrif unit asasi Fizik tidak lagi bergantung pada jasad jasmani.

DAFTAR RAJAH

DAFTAR PUSTAKA


Kajian Tentang Panah Alam Melayu

Hari sabtu yang lepas ketika majlis Maulid Agung Melayu di Riyadh Restu, saya ada berbincang dengan kekanda Lang Indah Jentala, YDP Pertubuhan Armada Malaiu tentang panah Melayu. Saya maklumkan pada beliau bahawa saya juga ada membuat kajian tentang panah Alam Melayu, tetapi masih belum lengkap.

Antaranya saya terjumpa lakaran pemanah Srivijaya di dinding Candi Borobudur. Busur panah tersebut kelihatan hampir menyamai ketinggian pemanah. Saya juga pernah melihat beberapa buah busur panah tradisional dalam beberapa buah muzium di Indonesia.

Saya juga ada mengumpulkan maklumat tentang panah Alam Melayu dalam catatan Portugis dan tempatan. Antaranya Godinho de Eredia pernah menulis bahawa busur panah Melayu lebih besar dari busur panah Parsi.

Berikut beberapa catatan tentang panah Melayu :-

Panah Melayu dalam catatan Portugis

Maka orang-orang Melayu menggunakan banyak racun pada semua senjata mereka terutamanya pada mata anak-anak panah, sama ada yang diperbuat daripada besi atau kayu, atau gigi haiwan-haiwan atau ikan atau dari ‘nibong’. Busur-busur panah mereka lebih besar dari busur-busur panah orang Parsi. – Catatan Godinho de Eredia

“Tentera-tentera Islam (Melaka) sangat ramai dan mereka lengkap bersenjata dengan senapang-senapang, anak-anak panah beracun, meriam-meriam logam kecil, busur bersilang….” Catatan Gaspar Correia

Sultan Melaka memerintahkan bahawa kapal armada laut, yang disebut sebagai masunghara, lancaran, keluluk, baluk, yang penuh dengan busur dan anak panah untuk membuat penyamaran menjadi bot kargo” –Catatan Damiam De Goes

Panah Melayu dalam Sulalatus Salatin

“Setelah Raja Gangga Shah Johan (Raja kerajaan Gangga Negara ) melihat Raja Suran itu datang, maka Raja Gangga Shah Johan pun berdiri memgang panahnya, maka segera dipanahnya…”

“Maka orang Pahang pun hebat rasanya melihat betul Hang Nadim memanah itu; kerana Hang Nadim itu terlalu amat bijaknya pada memanah, umpamanya membelah kayu pun ia dapat dengan panah”

“….tetapi seorang pun tiada mau melanggar jong itu, daripada dahsyatnya anak panah Hang Nadim, seperti mata petir datangnya itu.

“Tun Isap Misai bergelar Bendahara Seri Maharaja, ialah yang disebut orang Datuk Bendahara yang tua. Dialah yang mengarang Anak Panah Sedasa..”

Panah Melayu dalam Hikayat Merong Mahawangsa

“Maka Raja Merong Mahawangsa pun menarik busar anak panahnya yang bernama Ayunan itu ke udara, bergemuruhlah bunyinya seperti halilintar membelah…”

“Maka ditariknya busurnya itu serta memanahkan ke udara berdengung-dengung bunyinya seperti kumbang menyering bunga lakunya………jasa anak panah itu, matanya perak”

Jika siap kajian tentang panah Melayu, rasa-rasanya ada tak yang minat sekiranya diterbitkan menjadi buku?


Projek Taman Beri Nafas Baru Kepada Landasan Keretapi Hijaz

Sebut saja Landasan Keretapi Hijaz, ramai tahu ia merupakan projek mega yang direncana pemerintah Uthmaniyyah, Sultan Abdul Hamid II. Ia sebagai cara bukan saja memudahkan pengangkutan jemaah haji ke Makkah dan Madinah tetapi mengukuhkan kawalan kerajaan terhadap wilayah-wilayah Semenanjung Tanah Arab. Akibatnya, ia kerap disabotaj sebelum akhirnya, ia tidak dapat disiapkan gara-gara Perang Dunia Pertama (WWI).

Kini, seorang arkitek Jordan melihat bahagian landasan ini di Amman, Jordan sebagai satu peluang untuk mengubahnya sebagai taman awam. Idea menukar kawasan landasan sebagai kawasan persiaran untuk orang ramai bukan sesuatu yang baru. Tetapi bagi arkitek Hanna Salameh, projek yang diusahakannya berbeza kerana ia tidak memerlukan satu sen daripada dana kerajaan dan berupaya menjana pendapatan sendiri.

Projek ini telah diusahakan selama empat tahun oleh sekumpulan 10 orang individu. Model kewangan untuk membiayai taman ini dijangka datang daripada penderma-penderma peribadi, pertubuhan bukan kerajaan (NGO) dan agensi kerajaan asing dengan kos dijangka mencecah ratusan ribu dinar Jordan. Pendapatan taman ini akan dijana menerusi papan iklan, ruang perniagaan untuk disewa dan lampu-lampu jalan yang dipasang sel fotovolta.

Jadi, mengapa idea ini menjadi tumpuan? Menurut Salameh, amat jarang melihat taman awam wujud di Jordan disebabkan ketiadaan dana kerajaan. Dan disebabkan ia mempunyai kaitan dengan perjalanan haji ke Baitullah, kawasan tanah sekitar Landasan Keretapi Hijaz ini diisytiharkan sebagai tanah wakaf oleh pihak berkuasa agama Islam negara itu. Ini bagi memastikan ia tidak diceroboh untuk kegunaan komersial.

Dengan jarak sejauh 26 km dan keluasan lebih 30 meter persegi, kewujudan persiaran ini dianggap satu berita baik kepada penduduk sekitar. Ada yang menjadikannya sebagai tempat untuk bersiar-siar dan bersenam. Di sebalik keinginan komuniti setempat yang mahu ia dimanfaatkan sebagai taman awam, ada yang bersikap ragu-ragu sama ada ia boleh bertahan atau tidak.

Bagi seorang penduduk tempatan, Hanan Abdelhadi, dia tahu taman ini berpotensi dirosakkan oleh orang-orang yang tidak bertanggungjawab. Tetapi menurut Salameh, berdasarkan kajian dan data yang diperoleh, kebanyakan pelaku vandalisme terdiri daripada remaja berusia antara 14 hingga 17 tahun. Justeru, mereka turut memikirkan semua aspek untuk persiaran ini termasuk golongan remaja agar ia dapat dimanfaatkan oleh semua lapisan masyarakat.

Selain penduduk setempat, projek Salameh ini turut mendapat perhatian pemegang taruh yang ada kaitan dengan Landasan Keretapi Hijaz. Bagi jurutera Yayasan Landasan Keretapi Hijaz, Emad Hayari, ia dapat menjadi satu lagi tarikan pelancong di Jordan. Yayasan ini bertanggungjawab mengurus dan menyelenggara landasan bagi pihak kerajaan Jordan.

Di sebalik semua ini, hakikatnya hanya satu bahagian Landasan Keretapi Hijaz yang masih berfungsi. Bahagian landasan yang menghubungkan Amman dan Damsyik, Syria sejak 1999 digantung selepas perang saudara tercetus di negara itu. Sementara bahagian landasan yang membawa fosfat ke Aqaba pula ditamatkan operasi pada 2018. Hanya bahagian landasan Amman-Jiza saja yang masih berfungsi dan menarik lebih 20,000 orang pelancong setiap tahun.

Salameh berharap model taman yang dibangunkan untuk bahagian landasan ini dapat ditiru bukan saja di sepanjang laluan Landasan Keretapi Hijaz. Malah, ia diharap dapat memberi kegembiraan kepada orang lain bila ia digunakan sebagai model taman-taman awam lain.

RUJUKAN

Mraffko, C. (2022, 13 Januari). Hejaz Railway: Turning Jordan’s historic line into a park for the people. Middle East Eye.

Sumber gambar: Clothilde Mraffko/Middle East Eye


Raja Inggeris Yang Merupakan Tywin Lannister Sebenar

Fiksyen walaupun suatu rekaan kadangkala boleh meminjam aspek sejarah sebenar. Dalam siri A Song of Ice and Fire dan juga adaptasinya Game of Thrones, ada seorang watak yang benar-benar meninggalkan sebuah legasi besar.

Tywin Lannister sentiasa memikirkan legasi keluarganya dan ingin meninggalkan sebuah dinasti yang boleh mendominasi selama 1,000 tahun.

Dalam jiwanya, matlamat sentiasa menghalalkan cara dalam semua aspek dan maruah mengatasi segalanya.

Bagi Tywin, terlalu baik hati hanya mengundang masalah. Beliau menggunakan bapanya sebagai contoh.

Tytos Lannister berkelakuan terlalu baik dan mesra sehingga dihina orang-orang bawahan sendiri. Reputasi Keluarga Lannister dipijak teruk ketika itu, hanya terubat dengan sentuhan Tywin yang menamatkan riwayat Keluarga Reyne dan Tarbeck.

Jadi ini menunjukkan bahawa individu berkuasa tidak boleh terlalu berlembut. Diplomasi ialah batu atas kegemilangan negara, tetapi mesti dihadkan dengan batasan tertentu.

Raja tidak boleh melayan anak bawahannya seperti sahabat. Dan landskap politik Westeros sebenarnya menetapkan yang Tywin pun seorang Raja Westerlands (cuma dinamakan Warden of the West) berpusat di Casterly Rock.

Nasib Tywin dirasai seorang raja di England. Edward I dilahirkan di Istana Westminster pada 17 Jun 1239 sebagai putera sulung Raja Henry III.

Sama seperti Tytos Lannister, Henry III pun terlalu jujur, lurus dan beremosi. Dikhabarkan yang Henry III tidak kisah pun untuk menangis ketika khutbah agama (Carpenter, 1996).

Kelembutan Henry III menyebabkan perpecahan dalam kalangan orang-orang bawahannya.

Padahnya, Simon de Montfort dari Leicester mengisytiharkan pep3r4ngan. Ketika itu memang England teruk berpecah kerana kemelut dalaman.

Dan Simon de Montfort mahu melunturkan kuasa raja (sama seperti Reyne dan Tarbeck melunturkan kuasa Lannister).

Tetapi Henry III dipelihara anaknya, Edward yang memperjuangkan hak diraja ayahandanya dan akhirnya membvnvh Simon de Montfort.

Edward juga disebut seorang yang tinggi dan berwajah tajam seperti Tywin. Tingginya mencecah 188 sentimeter, yang mudah mencetuskan kegerunan dalam kalangan pemb3r0ntak.

Dan persamaan antara Edward dan Tywin tidak terhenti di sini.

Secara peribadi, mereka masih sama. Mereka terlalu sayangkan isteri. Tywin dikatakan hanya manusia biasa apabila bersama isterinya, Joanna Lannister.

Hari kem4ngk4tan Joanna sebenarnya ialah hari Tywin (dalam buku) berhenti senyum. Malah Tywin tidak kelihatan tersenyum sehinggalah kem4ngk4tan sendiri, apabila bibirnya reput dan melengkung dengan senyuman begitu menakutkan.

Berkemungkinan Edward tiada anak luar nikah pun, cukup berbeza untuk dibandingkan dengan raja-raja lain ketika itu. Eleanor ialah segala-galanya untuk Edward.

Cuma kelainannya, Edward berkahwin semula selepas pemergian Eleanor. Tetapi kali ini perkahwinannya lebih kepada tujuan diplomasi. Baginda perlu berdamai dengan Perancis untuk berp3r4ng di Scotland.

Jadi Margaret yang merupakan adik Philip IV dipilih untuk menjadi peneman takhtanya. Masih sama seperti Joanna, ratu ini mampu mempengaruhi rajanya dalam pelan tindakan.

Dan lucunya, Edward pun mempunyai masalah dengan pewarisnya (pun nama Edward). Pada awalnya, Tyrion Lannister bukanlah pewaris Tywin di Casterly Rock.

Apabila diminta, Tywin menghina Tyrion sehabis-habisnya dan takkan sesekali memberikan kota Casterly Rock kepada Tyrion. Tetapi akhirnya, Tyrion mengganti bapanya sebagai Warden of the West dan Lord Paramount of the Westerlands.

Dari segi kepimpinan, Tywin mempunyai perwatakan Edward kerana suka mengambil tahu tentang politik semasa

Tywin tidak suka dengan perangai Robert Baratheon yang menghadiri tiga mesyuarat diraja dalam tempoh 17 tahun (membiarkan Jon Arryn uruskan segalanya). Edward juga kemudian pergi berp3r4ng di Scotland, yang dipimpin William Wallace.

Menariknya, William juga dibvnvh orang sendiri iaitu John de Meredith. Jelas sekali sama seperti pembvnvhan Robb Stark yang dilakukan Roose Bolton. Kedua-dua peristiwa ini menamatkan riwayat King In The North (Scotland di utara England.

RUJUKAN:

Carpenter, D.A. (1996). The Reign of Henry III. The Hambledon Press. Halaman 97.


Fakta-Fakta Menarik Mengenai Al-Quran

1) Nuzul (penurunan) Al-Quran berlaku dalam dua peringkat, nuzul yang pertama berlaku sekaligus dari Lauh Mahfuz ke Bailtul ‘Izzah di langit dunia. Manakala nuzul yang kedua pula berlaku secara beransur-ansur dari Baitul ‘Izzah kepada Rasulullah s.a.w melalui malaikat Jibrail.

2) Al-Quran diturunkan pada bulan ramadhan tetapi terdapat beberapa pendapat tentang bila tarikh penurunannya. Antara pendapat ulama adalah diantara 17, 21 dan 24 ramadhan di Gua Hira’.

3) Terdapat juga perbezaan pendapat tentang ayat pertama yang diturunkan namun pendapat yang paling masyhur adalah surah al-Alaq ayat 1-5.

4) Al-Quran diwahyukan kepada rasulullah secara beransur-ansur selama lebih kurang 23 tahun dalam dua fasa.

5) Fasa pertama adalah ketika rasulullah berada di Mekah sebelum hijrah. Ayat ini dipanggil ayat Makkiyah. Secara umumnya ayat Makkiyah ini ayat pendek-pendek berkisar tentang aqidah. Ayat Makiyyah diturunkan sebanyak 86 surah selama lebih kurang 13 tahun.

6) Fasa kedua adalah ketika baginda berada di Madinah selepas hijrah. Ayat ini dipanggil Madaniyyah. Secara umumnya ayat Madaniyah ini ayatnya panjang dan berkisar tentang hukum dan peraturan agama Islam. Ayat Madaniyah pula diturunkan sebanyak 28 surah selama lebih kurang 10 tahun.

7) Al-Quran dibahagikan kepada 30 juz’ dan 114 surah. Manakala ayatnya pula ulama berbeza pendapat dalam hal ini. Ada yang mengatakan, 6014, 6204, 6219, 6225, 6226 dan 6236 ayat. Ini berlaku kerana cara pengiraan ayat itu yang berbeza-beza.

8) Semasa hayat rasulullah, Al-Quran selain dihafaz, ianya juga ditulis di pelepah kurma, lempengan batu, kulit atau daun kayu, pelana dan potongan tulang-belulang haiwan.

9) Sewaktu kekhalifahan saidina Abu Bakar, selepas berlakunya beberapa peperangan yang menyebabkan ramai hafiz yang syahid, Umar ibn Khattab telah meminta supaya tulisan Al-Quran dikumpulkan. Zaid bin Tsabit telah diberi tanggungjawab dalam pengumpulan al-Quran untuk dimushafkan.

10) Mushaf ini telah disimpan oleh Abu Bakar kemudian diwarisi kepada Umar al-Khattab dan akhir sekali kepada Hafsah binti Umar al-Khattab.

11) Sewaktu kekhalifahan Uthman ibn Affan pula, berlakunya kepelbagaian dalam cara pembacaan Al-Quran. Ini disebabkan oleh perbezaan dialek diantara suku-suku Arab. Dalam mengatasi permasalahan ini, Uthman telah menghasilkan satu mushaf yang standard untuk diguna pakai dan memansuhkan mushaf yang lain.

12) Tugas penyalinan mushaf baru ini telah diberikan kepada Zaid bin Tsabit, Abdullah bin az-Zubair, Said bin al-Ash dan Abdurrahman bin al-Harith. Mushaf baru ini telah disalin daripada mushaf yang disimpan oleh Hafsah binti Umar.

13) Mushaf ini disalin sebanyak tujuh salinan dan dihantar ke Mekkah, Syam, Yaman, Bahrain, Bashrah dan Kufah. Manakala satu lagi salinan disimpan di Madinah. Mushaf ini dikenali sebagai rasm (penulisan) Uthmani.

14) Rasm Uthmani sewaktu itu tidak mempunyai titik dan baris seperti mana mushaf yang terdapat pada hari ini.

15) Sewaktu kekhalifahan Abdul al-Malik (65 H) selari dengan perkembangan Islam , sebahagian pembesar khuatir akan berlakunya kepelbagaian dalam sebahagian pembacaan Al-Quran disebabkan oleh pencampuran diantara orang-orang Arab dan bukan Arab.

16) Ini telah mendorong Ubaidillah ibn Ziyad gabenor Basrah dan Al-Hajjaj ibn al-Tsaqafi gabenor Iraq untuk memperkasakan penulisan Al-Quran dengan memberi tanda baris dan titik.

17) Namun ahli sejarah berbeza pendapat siapa yang pertama sekali dalam meletakkan tanda baris dan titik. Ianya diantara Yahya ibn Ya’mar, Nashr ibn ‘Ashim al-Laitisi dan termasyhur sekali Abu al-Aswad.

18) Usaha memperkasakan penulisan Al-Quran diteruskan berperingkat-peringkat sehinggalah pada akhir abad ke tiga hijriah.


Mengenal Sejarah Melalui Ukiran dan Binaan Candi

Di dalam komuniti kecil traveler yang saya kenal, saya ini lebih sinonim dengan kata penjejak candi atau pengembara candi. Jika tidak candi, matlamat kembara saya sering berputar sekitar tinggalan sejarah. Itu niche saya, tak semua selesa dengan kegilaan ini, saya faham kenapa mereka berpendapat sebegitu. Antara soalan yang pernah saya dapat,

“Apa yang seronoknya melawat candi?”

“Apa yang kau dapat daripada melawat candi?”

“Hati-hati… jangan sampai jadi kafir.” Ada sekali dapat yang ni, teman rapat berlawak kasar.

Sebenarnya, selain daripada gambar-gambar yang ‘Instagram worthy’ (saya bukan expert bergambar), banyak yang dapat kita pelajari daripada tinggalan candi jika kita ‘pandai’ mentakrifnya dan juga rajin membuat bacaan dan kajian tentang ciri-ciri seni, ukiran, bahan binaan dan sebagainya.

Artikel ini akan memberi sedikit contoh apa yang saya perolehi hasil daripada lawatan tapak ke Sukhothai. Malangnya, penulisan ini tidaklah terperinci yang saya inginkan, hanya sekadar cukup untuk menggambarkan betapa sejarah Kerajaan Sukhothai yang panjang ada di depan mata, diceritakan oleh batu-batu lusuh yang tidak bersuara.

Sepanjang kewujudan kerajaan ini, pelbagai bangsa dari pelbagai negara telah di bawa ke ibukota untuk menghasilkan relief dan juga ukiran pada dinding-dinding candi dan juga membina pelbagai jenis binaan untuk kegunaan keagamaan dan pentadbiran.

Sebagai contoh, pengukir dari Tenasserim dibawa ke Sukhothai untuk membina sebahagian daripada Candi Mahathat yang terkenal. Maka terhasillah binaan stupa-prasad ala Sri Vijaya yang agak berbeza daripada binaan Khmer, Sukhothai dan Lanna. Yang menariknya, binaan ala Sri Vijaya ini agak sama dengan yang terdapat di Pulau Jawa.

Ukiran Khmer pula sememangnya sudah ada di Sukhothai sebelum zaman Sri Indraditya lagi. Ianya boleh dilihat pada binaan Wat Phra Phai Luang yang sudah wujud ketika bumi Sukhothai di bawah pengaruh Kamrateng Khmer. Jalan-jalan utama di Sukhothai dan sekitar ada yang dibina oleh pemerintah Khmer dan sesetengah laluan ini wujud hingga kini.

Luthai, raja Sukhothai yang keempat banyak memainkan peranan dalam penghasilan hasil seni ketika beliau memerintah. Sebagai seorang penganut Buddha Theraveda yang tegar, beliau telah membawa sami dan pengukir dari Martaban, Burma untuk ‘mengaslikan’ ajaran Theraveda di wilayah jajahan Sukhothai.

Pada zaman itu, Martaban bolehlah dianggap sebagai antara pusat ajaran Theraveda yang asli, dan amat berkait rapat dengan Sri Lanka, tanah asal ajaran Theraveda ini. Banyak ukiran berseni Lankan Sinhala diukir pada zaman pemerintahan Luthai.

Tetapi sebelum Luthai berkuasa, ada seorang tokoh kurang dikenali yang bernama Si Satha atau nama penuhnya Samtet Phra Mahathera Si Satha Radha Raja Chulamani Si Ratna Lankathipa Mahasami Pen Chao. Beliaulah yang dikatakan menulis Inskripsi Sukhothai II ini. Beliau datang dari keluarga bangsawan Muang Rat dan hidup pada zaman pemerintahan Loethai (anak Ram Kamhaeng).

Si Satha telah pergi ke Sri Lanka untuk mendalami ajaran Buddha Theraveda dan beliau kembali ke Sukhothai membawa 2 buah relik penting, para sami dan para pengukir Sinhala. Pengukir-pengukir Sinhala berserta dengan pengukir dari Tenasserim (seperti yang dinyatakan di atas) telah memberi wajah baru ke atas ukiran Candi Mahathat di Sukhothai.

Pada zaman Ram Kamhaeng, warga Sukhothai masih tidak cekap dalam kerja-kerja seni seperti yang dapat dilihat pada hasil kerja 500 Jataka yang kini ditempatkan di Wat Si Chum. Pada zaman Si Sathalah kerja-kerja seni di Sukhothai menampakkan kemajuan.

Sukhothai juga mendapat sentuhan seni warga Lanna dari Utara Thailand, Vietnam dan China pada zaman Luthai dan raja-raja seterusnya. Namun, kerajaan ini melemah dan akhirnya tertakluk di bawah kekuasaan Ayutthaya dan kehebatan ukiran dan seni bangsa Tai ini diteruskan oleh mereka.

Seramik Sukhothai di National Museum
Sukhothai juga terkenal dengan pembuatan seramik Sawankhalok, di mana tinggalannya telah ditemui di Lembah Bujang, Trowulan, Jepun, China dan kebanyakan lokasi perdagangan laut di Asia Tenggara dan Asia Timur tetapi topik ini terlalu dalam untuk dibincangkan di dalam artikel ini.

Kesimpulannya, tinggalan candi bukanlah sekadar batu lusuh dan buruk tetapi ianya menceritakan pelbagai rencah kehidupan masyarakat kuno. Daripada seni binanya dapat kita simpulkan apa pengaruh yang ada dan dari mana ia berasal. Bagi saya, setiap ukiran Kala, Makara, Kinara dan Naga itu ada penceritaannya.


Sekatan Indonesia Menampar Big Tech Yang Semakin Besar Kepala

Terkejut juga tengok senarai panjang Indonesia sekat syarikat-syarikat teknologi yang bukan main besar. Sekarang PayPal, Steam dan Yahoo tidak dibenarkan beroperasi di Indonesia. Mula nampak macam langkah tidak bijak, kerana sekatan pasti akan menyebabkan banyak pemain industri lari ke negara lain. Namun apabila tengok balik punca sekatan, baru nampak asbab dan faktor di sebalik tabir. Bukan tiga di atas saja – Wikipedia dan Patreon juga kena lanyak pentadbiran Indonesia.

Tindakan Indonesia sebenarnya berani. Jujur cakap, beraninya kerajaan Indonesia adalah kerana benar. Bukan macam apa yang kerajaan India buat demikian hari. Narendra Modi kena hentam teruk di Twitter. Kerajaan India pula mengugut mahu sumbat pekerja Twitter dalam penjara jika tidak turunkan ciapan-ciapan anti-Modi (Dent, 2021). Sembang berdengar – cepat koyak rupanya.

Indonesia pula membuat permintaan kecil saja. Semua negara ada peraturan dan undang-undang teknologi sendiri. Sekecil-kecil Singapura dan sebesar-besar Rusia. Peraturan ini adalah untuk menjaminkan keselamatan negara. Kerajaan Donald Trump sendiri pernah sembang mahu haramkan TikTok kononnya atas dasar keselamatan (Allyn, 2020). Kegagalan Trump patutnya mengajar semua syarikat pasal hal undang-undang – jangankan di Amerika Syarikat saja, luar negara pun samalah.

Peraturan Yang Sudah Lama Diasaskan

Isu berbangkit selepas kerajaan Indonesia meletakkan tarikh akhir (deadline). Semua syarikat wajib menghantar laporan pendaftaran sebelum tarikh berkenaan. Jadi senang kata, ibarat lambat hantar assignment, pasti fail jawabnya. Padahal tarikh deadline ini bukan baru diumumkan. Entah berapa kali dilanjutkan, kerana undang-undang yang memainkan peranan sudah diwartakan sejak tahun 2020 lagi. Peraturan MR5 namanya.

MR5 melabel semua syarikat teknologi dalam kategori “Pembekal Sistem Elektronik Swasta”. Kategori ini wajib memenuhi segala kriteria dituntut kerajaan supaya tidak dilihat sebagai ancaman awam. Mungkin ada yang sangka kerajaan Indonesia paranoid. Habis Amerika Syarikat ingin benamkan TikTok apa pula? Walaupun pemiliknya ByteDance, struktur TikTok berbeza dengan DouYin di China. Kalau takut China intip, habis Facebook dan Google apa cerita?

Ancaman pada pihak awam adalah kebimbangan berasas. Cuba fikir sejenak – kalau yakin bersih, kenapa syarikat teknologi takut mendaftar? Ada kelompangan dalam sistem keselamatan yang boleh dieksploitasi musuh? Indonesia buat masa ini tiada musuh negara. Namun musuh-musuh kecil seperti penggodam misalnya tentu sekali bersepah. Dan PayPal sebagai institusi kewangan pasti menjadi sasaran setiap masa. Jadi atas alasan apa PayPal enggan daftar? Itu persoalan yang berasas.

Maka selepas gagal berdaftar tepat pada masanya, Indonesia mengambil langkah terakhir – sekatan segera (urgent blocking). Perintah ini wajib dipatuhi pemain industri dalam tempoh empat jam sahaja (Bonifacic, 2022). Hanya PayPal diberi kelonggaran sementara, itupun supaya penduduk Indonesia boleh bergegas keluarkan duit. Dan seperti biasa, pihak Human Rights Watch bising menghentam kerajaan seperti berikut:

“MR5 adalah alat penapisan (censorship tool) yang menghumban bebanan tidak munasabah pada bahu perkhidmatan dan platform digital di Indonesia. Pendekatan ini mengundang risiko serius terhadap privasi, kebebasan bersuara dan akses maklumat pengguna internet Indonesia.”

Seperti yang boleh dibayangkan, ramai pengguna Indonesia bangkit menentang tindakan kerajaan dengan tanda pagar “BlokirKomInfo”. Namun pada dasarnya, syarikat-syarikat ini yang enggan berdaftar tepat pada masanya. Kalau betul kata Human Rights Watch, cuba bayangkan sekejap: Google, Meta dan Amazon sendiri bergegas macam beruk kena cucuh api di punggung untuk daftar sebelum deadline. Big Tech sendiri buat lewa malas cari jamban sampailah najis di hujung urat.

Sudahlah gagal, bising lebih katanya risiko serius bagai. Sebab kenyataan sebeginilah orang-orang Asia semakin menjauhi produk dan platform Barat.

Dua buku best-seller The Patriots kini kami gandingkan sekali dalam versi bahasa Inggeris untuk kalian:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Allyn, B. (2020, Disember 7). U.S. Judge Halts Trump’s TikTok Ban, The 2nd Court To Fully Block The Action. NPR.

Bonifacic, I. (2022, Julai 30). Indonesia blocks Steam, PayPal and other services over missed regulatory deadline. EnGadget.

Dent, S. (2021, April 2). India’s government threatens to jail Twitter employees unless they block critics. EnGadget.


Asal Usul Gelaran Nama Effendi

Untuk artikel kali ini, para pembaca yang memiliki nama Efendi, Afandi, Efendy atau lain-lain varian boleh berbangga kerana nama yang kalian bawa sepanjang hidup itu bukan sebarangan nama, ia memiliki status sosialnya yang tersendiri, dari peringkat marhaen hinggalah ke peringkat pegawai tertinggi. Namun, dari mana asalnya nama ini?

Effendi, Efendi atau Effendy adalah sejenis nama gelaran yang telah lama digunakan di Turki (Efendi), ia merupakan perkataan pinjaman yang berasal dari bahasa Yunani: αφέντης (aˈfendis). Dalam bahasa Turki Uthmaniyyah, ia dieja dan disebut افندی, (rumi: efendi).

Ia merupakan gelaran bangsawan yang bermaksud Tuan, dan gelaran itu samada dalam bentuk dan sebutan asal atau variasi bentuk yang berbeza adalah berasal dari perkataan bahasa Yunani aphentēs yang juga berasal dari bahasa Yunani kuno authentēs yang juga bermaksud tuan dan biasa digunakan untuk merujuk kepada seorang lelaki.

Perkataan ini digunakan secara meluas sebagai gelaran Yunani untuk golongan bangsawan di Byzantium selewat tahun 1465, seperti yang dikesan melalui surat-surat Kardinal Bessarion apabila merujuk tentang anak-anak Thomas Paleologus.

Gelaran ini adalah gelaran terhormat atau nama panggilan yang lebih beradab untuk seorang lelaki, ia setara dengan gelaran Sir yang digunakan bangsawan Inggeris. Efendi digunakan di kedua-dua Empayar Uthmaniyyah dan Empayar Byzantium.

Dalam konteks samada secara formal mahu pun tidak rasmi, ia akan disebut pada pangkal nama diikuti dengan nama peribadi seseorang, dan secara lazimnya diberikan kepada golongan berkerjaya, terpelajar atau pegawai pemerintah yang memiliki pangkat yang tinggi, ia hampir serupa seperti bey atau pasha.

Ia juga boleh digunakan untuk merujuk kepada jawatan atau darjat seseorang seperti hekim efendi (ketua doktor kepada sultan), sama seperti kita merujuk seorang doktor dengan gelaran “tuan doktor”.

Dalam bentuk posesif atau kata gantinama efendim (tuan hamba/tuan) kebiasaannya boleh digunakan oleh seorang hamba, dalam perbahasan formal, ketika menjawab telefon, dan adakalanya ia boleh menggantikan ayat “maafkan saya” dalam beberapa situasi, misalnya apabila meminta seseorang mengulang kembali sesuatu yang dikatakannya.

Pada zaman Empayar Uthmaniyyah, gelaran effendi adalah gelaran yang paling umum dilekatkan pada nama peribadi selepas gelaran agha.

Gelaran seperti itu bukan sekadar norma budaya yang menghormati seseorang lelaki, bahkan ia menggambarkan seseorang itu sebagai “lelaki yang berpendidikan”, yang secara implikasinya turut melekat terhadap seseorang yang berkelulusan sekolah negeri sekular (rüşdiye), walaupun sekurang-kurangnya sebilangan besar atau kebanyakan “efendi-efendi” ini pernah menjadi pelajar agama atau guru agama.

Lucy Mary Jane Garnett menulis dalam karyanya, Turkish Life in Town And Country pada tahun 1904 bahawa penduduk beragama Kristian di Uthmaniyyah, wanita, mullah, syeikh, dan para putera keluarga diraja Uthmaniyyah juga boleh menjadi effendi, gelaran ini membawa makna yang sama dengan Monsieur Perancis yang merupakan sekadar salah satu dari dua istilah konvensional yang tidak pasti seperti ‘Esquire’ (tuan yang terhormat).

Effendi juga dianggap sebagai gelaran untuk seorang lelaki berpendidikan tinggi atau memiliki kedudukan sosial tertentu di negara timur (Mediterranean atau Timur Tengah). Ia merupakan istilah setara untuk esquire, dan berada di bawah kedudukan pemegang gelaran bey di Mesir pada era dinasti Muhammad Ali, dan sangat popular digunakan di kalangan orang Mesir.

Effendi masih digunakan sebagai gelaran yang terhormat di Mesir, Jordan, dan Turki (serta beberapa negara bekas Uthmaniyyah yang lain), dan merupakan sumber untuk perkataan أفندم?  afandim, (efendim dalam bahasa Turki) sebagai cara yang lebih sopan untuk mengatakan, “Maaf?”, dan biasa digunakan ketika menjawab panggilan telefon.

Pasukan t3nter4 koloni Afrika Timur Inggeris dan Afrika Timur Jerman dibina dari stok tenter4 Sudan milik t3nter4 Mesir, yang secara nominal berada di bawah Empayar Uthmaniyyah.

Unit-unit ini memasuki Afrika Timur dengan beberapa pegawai yang membawa gelaran effendi, dan oleh itu, ia terus digunakan oleh pegawai bukan Eropah dari dua pasukan penjajah itu.

Effendi (Pegawai Lantikan Gabenor) adalah pangkat tertinggi yang boleh dicapai oleh orang Afrika kulit hitam di dalam British King’s African Rifles (KAR) sehingga tahun 1961 (sejak itu, kenaikan pangkat kepada pegawai yang ditugaskan menjadi lebih mudah).

Mereka setaraf dengan Pegawai Lantikan Raja Muda dalam T3nt3ra India British. Hingga kini sebutan dalam bentuk bahasa Swahili iaitu afande menjadi kata gantinama untuk pegawai-pegawai di t3nt3ra Kenya, Tanzania dan yang paling terbaru adalah di Rwanda dengan kebangkitan kuasa Rwandan Patriotic Front (RPF).

Bidang kuasa seorang Effendi hanya terhad kepada pasukan KAR, dan dia tidak boleh memerintah pasukan Inggeris. KAR tidak digunakan lagi pada tahun 1930-an dan diperkenalkan semula pada tahun 1956.

Effendi juga merupakan pangkat untuk pegawai bukan Eropah dalam pasukan Schutztruppe dari Afrika Timur Jerman. Hampir menyamai cara yang diamalkan British, Effendi Schutztruple dilantik melalui surat perintah gabenor, bukan melalui lantikan Kaiser Jerman di mana lantikan itu untuk pegawai dari orang kulit putih.

Mereka juga tidak ada kuasa terhadap pasukan kulit putih. Dalam Schutztruppe pangkat sebegini digunakan bersama dengan pangkat lain yang berasal dari budaya Uthmaniyyah seperti “Tschausch” (sarjan) dan “Ombascha” (koperal).

Di negara-negara yang lain, gelaran Effendi turut mempengaruhi budaya sosial tempatan masing-masing, antaranya seperti di Bosnia Dan Herzegovina, efendija merujuk kepada ulamak Islam, di India dan Pakistan, Effendi adalah nama keluarga untuk keturunan yang nenek moyangnya berhijrah dari Turki atau Afghanistan,

Di China, Effendi (阿凡提) sering merujuk kepada Nasreddin Hodja, seorang ahli falsafah Sufi era Empayar Seljuk, manakala di Afghanistan, beberapa anggota klan Barakzai yang merupakan bekas penguasa dari suku Durranis juga menggunakan Effendi atau varian Affandi sebagai nama keluarga mereka.

Sementara itu di Indonesia dan Malaysia, Effendi atau Afandi dan beberapa varian lagi telah dijadikan sebagai nama peribadi untuk kaum lelaki. Salah seorang warga kerja The Patriots juga merupakan pemilik nama yang berasal dari gelaran unik itu.

Sepanjang tempoh itu, beliau hanya dikenali sebagai Abdülmecid Efendi kerana gelaran Sultan, Padisah, Hunkar, Khan, mahupun Impalator sudah tidak sah lagi.Ketika era kejatuhan Empayar Uthmaniyyah, sistem kesultanan telah dimansuhkan namun khalifah masih dikekalkan, Khalifah terakhir Uthmaniyyah yang sebelum itu memegang gelaran Shahzade kerana dia merupakan bekas pewaris takhta Sultan Uthmaniyyah, telah diundi dan dilantik sebagai khalifah oleh Dewan Kebangsaan Agung Turki pada tahun 1922 sebelum sistem khilafah juga dibubarkan pada tahun 1924.

Hari ini, meskipun gelaran Effendi berakar dari budaya dan bahasa Yunani, namun  ia lebih popular dan digunakan secara meluas untuk jangkamasa yang panjang di Turki. Pihak berkuasa Republik Turki telah membatalkan gelaran tersebut sekitar tahun 1930-an. Namun ia masih digunapakai hingga sekarang secara tidak formal.